text:
mer.
01
juin
2011
I. IRIBURIRO :
Dushingiye ku nkomoko yaryo, ijambo Caritas rikomoka ku ijambo ry’ikiratini risobanura « charité » ari byo bivuga urukundo. Ubusanzwe ariko Caritas ni Umuryango wa Kiliziya Gatolika ufite ubutumwa bw’ibanze bwo gufasha abatishoboye no guteza imbere ikiremwamuntu aho kiva kikagera umurikiwe n’ivanjiri. Ni komisiyo Kiliziya Gatolika yifashisha kugira ngo itoze abantu kurangwa no gufashanya no guterana inkunga.
Kubera iyo mpamvu, intego ya Caritas zose zo ku isi ni ugusakaza urukundo n’ubutabera mu bantu binyuze mu bufatanye no gusangira n’abandi ibyo dufite cyane cyane twibanda ku batagira kivurira. Caritas rero ishinzwe guteza imbere buri muntu wese mu buryo bwuzuye hashingiwe ku mahame ya Kiliziya Gatolika.
Caritas Rwanda ni umuryango udaharanira inyungu wemewe n’amategeko y’u Rwanda hashingiwe ku iteka rya Minisitiri no 499/08 ryo ku wa 01/02/1963 riha Caritas Rwanda ubuzima gatozi; nk’uko ryavuguruwe n’iteka rya Minisitiri no 015/11 ryo ku wa 14/02/2005.
Caritas ya Diyosezi ya BYUMBA yo yatangiranye n’ishingwa rya Diyosezi ya Byumba ku itariki 5 Ugushyingo 1981. Ikorera ibikorwa byayo mu maparuwasi yose agize Diyosezi ya Byumba uko ari 17. Kubera ko Diyosezi ya Byumba ari ngari, ibikorwa bya Caritas ya Diyosezi bikorwa muri zone ebyiri azi zo Zone ya Byumba (Amajyaruguru) na zone y’Umutara(Iburasirazuba).
II. NI IBIHE BIKORWA BYA CARITAS YA DIYOSEZI YA BYUMBA ?
Nk’uko n’ahandi hose bimeze muri Caritas za Diyosezi ndetse no muri Caritas Rwanda, ibikorwa bya Caritas ya Diyosezi ya Byumba bikorerwa mu mashami atatu : Ishami ry’ubutabazi, Ishami ry’Ubuzima n’Ishami ry’Amajyambere.
II.1. UKO CARITAS YA DIYOSEZI YA BYUMBA YAGIYE ITABARA ABANTU BARI MU MAGE
- Guhera muri Mata 1994 kugeza mu mpera z’umwaka wa 1997, Caritas ya Diyosezi ya Byumba ibifashijwemo n’imiryango ntera nkunga y’abagiraneza nka Caritas y’Ubusuwisi n’iya Ligizamburu, MISEREOR, CRS n’abandi, yashoboye gukora ibikorwa bikurikira :
. Gutanga ibiribwa n’ibindi bikoresho by’ibanze mu baturage benshi ba Diyosezi ya Byumba harimo abacitse ku icumu rya jenoside yakorewe abatutsi, abavanywe mu byabo n’intambara, abatahutse, abagororwa n’abandi…
. Kubaka amazu arenga ibihumbi bibiri na magana atanu (2 500) ku batagira aho baba (abatahutse, abarokotse jenoside, n’abandi.) ;
. Gufasha abatishoboye mu kwivuza barimo abatindi nyakujya n’imfubyi;
. Gukangurira abantu no kubahugurira ibikorwa by’urukundo.
- Guhera mu mwaka wa 1998 : Caritas ya Diyosezi ya Byumba, yagabanyije ingufu ishyira mu bikorwa by’ubutabazi byihutirwa. Gusa yakomeje ibikorwa byayo byo kwita ku byiciro by’abatishoboye nk’imfubyi, abamugaye, abasaza n’abakecuru, n’abacitse ku icumu rya jenoside. Icyakora ingufu zashyizwe by’umwihariko mu gukangurira abakene kwiteza imbere mu bukungu kugira ngo babashe kwifasha. Byabaye ngombwa rero ku muri kiriya gihe hagaragazwa neza ibyiciro by’abatishoboye n’ibyo bakeneye kugira ngo babashe gufashwa mu buryo bunoze. Byabaye ngombwa kandi ko abagenerwabikorwa bakangurirwa kurushaho kugira uruhare rufatika mu bikorwa byo gufashanya. Ni muri urwo rwego ubu tubarura abantu benshi bafashwa mu buryo butandukanye n’imiryango remezo kuko yakangukiye gufasha abakene bayo.
II.2. IBIKORWA BY’INGENZI BYA CARITAS YA DIYOSEZI YA BYUMBA MURI IKI GIHE TURIMO
Caritas ya Diyosezi ya Byumba, nk’izindi Caritas za Diyosezi zo mu Rwanda, ikuriwe n’Umushumba wa Diyosezi. Ni nk’ishami ryigenga ritayoborwa na Caritas Rwanda. Caritas Rwanda nayo ikaba iyoborwa n’Inama y’Abepisikopi Gatolika bo mu Rwanda. Nk’uko twabibonye haruguru, ibikorwa bya Caritas ya Diyosezi ya Byumba bikorerwa mu mashami atatu y’ingenzi ariyo ishami ry’ubutabazi, ishami ry’ubuzima n’ishami ry’amajyambere.
II.2.1. Ibikorwa by’ishami ry’ubutabazi :
Muri iri shami ibikorwa birimo byibanda cyane cyane ku gukangurira no guhugurira abaturage ibikorwa by’urukundo ; gufasha abatishoboye banyuranye barimo imfubyi n’abapfakazi, abamugaye, abana bo mu muhanda(Inzererezi), abasigajwe inyuma n’amateka ; gufasha abahuye n’ibiza nk’imitingito, inkubi y’umuyaga n’ibindi. Harimo kandi n’ibikorwa byo gufasha abanyeshuri batishoboye mu myigire yabo harimo kubaha ibikoresho by’ishuri, imyenda y’ishuri no kubarihira amafaranga y’ishuri.
Muri iri shami kandi, ibyagezweho ni byinshi n’ubwo gufasha abatishoboye biba bitoroshye cyane ko ubushobozi buhora ari buke ugereranyije n’abakwiye gufashwa. Abantu benshi batagiraga aho baba babashije kubakirwa amazu meza ku buryo guhera mu mwaka wa 1998 amazu arenga ibihumbi bibiri na magana atanu (2 500) yubatswe cyangwa yasanwe. Ayo mazu akaba yarubatswe ku bufatanye n’abafatanyabikorwa ba Caritas ya Diyosezi barimo Caitas y’Ubusuwisi, iya Ligizamburu n’Ishyirahamwe ry’abatariyani ryitwa KWIZERA n’irindi ryitwa Fondazione Peppino Vismara.
Ikindi kandi Caritas ya Diyosezi ya Byumba yashoboye gufasha abanyeshuri batishoboye ibishyurira amafaranga y’ishuri ibaha n’ibikoresho ku buryo abarenga 4 270 bo mu mashuri yisumbuye bafashijwe naho abo mu mashuri abanza bakaba barenga 11 375 bafashijwe guhera mu mwaka wa 1996. Ibyo bikaba byaragezweho ku bufatanye na Caritas Rwanda, Umushinga wa CHH (Child Household Headed) wa USAID, Umushinga wa MAP tutibagiwe n’abakirisitu ba Diyosezi ya Byumba ubwabo.
Muri iri shami kandi ry’ubutabazi, Caritas ya Diyosezi ya Byumba ifatanyije na Caritas Rwanda na Caritas z’amaparuwasi yose itegura buri mwaka igikorwa cy’ukwezi kw’impuhwe n’urukundo (Mois de la charité et de la miséricorde) aho ikusanya inkunga zinyuranye zo kunganira Caritas ya Diyosezi na Caritas Rwanda mu gufasha abatishoboye babagana. Tugereranyije nibura miriyoni ebyiri (2 000 000 frw) buri mwaka zirakusanywa uhereye muri 2004 ni ukuvuga miriyoni cumi n’ebyiri (12 000 000 Frw) mu myaka itandatu, tukaba tuboneyeho umwanya wo gushimira abagiye batanga iyo nkunga tunizera ko izakomeza kugenda yiyongera buri mwaka.
Caritas ya Diyosezi ya Byumba ifasha kandi imiryango itishoboye mu maparuwasi ya Diyosezi yishyurira ubwisungane mu kwivuza( mutuelle de Santé) imiryango 1 000 muri buri Paruwasi buri mwaka uhereye mu mwaka wa 2009, ibyo tukaba tubifashwamo n’abagiraneza b’abatariyani bibumbiye mu ishyirahamwe ryitwa SEXANTIO HONURUS.
Caritas ya diyosezi ya Byumba, ifatanyije n’Umuryango mpuzamahanga wita ku buhinzi (FAO :Food Agriculture Organization), yashoboye kandi gutabara abaturage birukanywe muri Tanzaniya ibafasha kongera kwiyubaka mu maparuwasi ya Nyagatare na Kiziguro. Abafashijwe bose hamwe babarirwa mu ngo 800 zahawe imbuto y’ibishyimbo, ibigori, imboga n’ihene tutibagiwe no kubakangurira kwiteza imbere, ibyo bikaba byarakozwe kuva muri 2008 kugeza muri 2009.
Mu rwego rwo gufasha abana b’inzererezi, Caritas ya Diyosezi ibinyujije mu Biro Mbonezamubano byo mu Mujyi wa Byumba (BSU : Bureau Social Urbain), ifasha abo bana bibumbiye muri Koperative yitwa GANAHEZA bakaba barahawe ingorofani zitwara imizigo n’ibisarubeti ku buryo zibafasha mu kwiteza imbere.
Muri BSU kandi hari urugo (Home) rw’abageze mu za bukuru batagira kirengera bitabwaho na Caritas ifatanyije n’Ababikira b’Abizeramariya. Ubu urwo rugo rutuwemo n’abageze mu za bukuru 10.
Hari kandi na gahunda yo gufasha ababana n’ubwandu bwa SIDA bibumbiye muri Koperative yitwa WIHOGORA igizwe n’abanyamuryango bagera ku 135. Icyo gikorwa nacyo kikaba gikorerwa muri BSU.
II.2.2. Ibikorwa by’ishami ry’ubuzima :
Mu ishami ry’ubuzima, ibikorwa by’ingenzi byibanda cyane cyane ku gukurikirana no guhuza ibikorwa by’ibigo nderabuzima n’amavuriro bya Kiliziya Gatolika muri Diyosezi ya Byumba byose hamwe akaba ari 10. Hakorwamo kandi ibikorwa byo kurwanya icyorezo cya SIDA no guhangana n’ingaruka zacyo harimo gufasha ababana n’ubwandu bwa SIDA, nko kubaha imiti igabanya ubukana bwa SIDA, cyangwa gufasha ababakomokaho ku bufatanye na INTRAHEALTH n’abandi baterankunga banyuranye. Iri shami rigira n’uruhare mu bikorwa byo kuringaniza imbyaro bikorerwa mu bigo nderabuzima twavuze haruguru (Urugero : uburyo bw’urunigi).
Hari kandi muri iri shami n’ibikorwa byo kurwanya igituntu, icyorezo cya SIDA na Malariya Caritas ikora ibifashijwemo na Global Fund, ibyo bigakorerwa mu bigo nderabuzima.
II.2.3. Ibikorwa by’Ishami ry’Amajyambere :
Ku bijyanye n’ishami ry’amajyambere, ibikorwa byaryo byibanda cyane cyane ku guteza imbere abakene bafite ingufu n’ubushake byo gukora, ni ukuvuga abashobora gutegura kandi bagashyira mu bikorwa ibikorwa byongera umutungo. Muri urwo rwego ibyakozwe by’ingenzi byibanda ku kongera umusaruro w’ubuhinzi n’ubworozi no kuwongerera agaciro kugira ngo abaturage babashe kwihaza mu biribwa, kurinda no kubungabunga ubutaka hakorwa amaterasi y’indinganire, gukangurira abantu kuzigama no kugurizanya binyuze mu bigo by’imari iciriritse nka RIM, gukangurira abantu kwibumbira mu makoperative yo kwiteza imbere mu bukungu no kubahugura, gutera inkunga amakoperative cyane cyane ahunika akanacuruza imyaka(Ibyo bikorerwa cyane cyane mu Umutara).
Muri iri shami ry’amajyambere ibyagezweho bikwiye kwishimirwa bikubiye mu ngingo zikurikira :
- Hafashijwe abaturage bahabwa imbuto z’indobanure cyane cyane imbuto y’ibishyimbo, ibigori, ibirayi n’ibijumba. Abaterankunga badufashije muri iki gikorwa barimo MISEREOR, Caritas y’Ubusuwisi na Ligizamburu, IFDC/ CATALIST na CRS
- Kwigisha abantu bakuze gusoma, kwandika no kubara binyuze muri Porogaramu AFOCAD duterwamo inkunga na Caritas y’Ubusuwisi na Ligizamburu.
- Gufasha aborozi bahabwa amatungo y’icyororo cya kijyambere yaba amatungo magufi n’amatungo maremare. MISEREOR na CRS bafashije Caritas ya Diyosezi mu itangwa ry’ihene za Kijyambere z’ubwoko bwa « Alpine » mu gihe Caritas y’Ubusuwisi n’iya Ligizamburu babinyujije mu mushinga AFOCAD (Animation Formation Caritas Diocésaine) bo bafashije mu itangwa ry’inka za kijyambere 30 kandi icyo gikorwa kikaba kigikomeza (Frisonne, Jersey, …).
- Gushinga amakoperative yo kwiteza imbere mu bukungu byakozwe na Porogaramu AFOCAD duterwamo inkunga na Caritas y’Ubusuwisi n’iya Ligizamburu. Ubu amakoperative arenga makumyabiri akaba yarashinzwe kandi akurikiranwa ndetse agafashwa mu buhinzi n’ubworozi binyuze muri iyo Porogaramu.
- Gutunganya amaterasi y’indinganire hirya no hino muri Diyosezi ku buryo bw’intangarugero. Hamaze gutunganywa ubuso burenga ha 300 muri Diyosezi yose, abafatanyabikorwa muri iki gikorwa akaba ari Caritas y’Ubusuwisi n’iya Ligizamburu binyuze muri Porogaramu AFOCAD, Minisiteri ifite ubutaka mu nshingano zayo n’Ishami ry’Umuryango w’Abibumbye ryita ku biribwa ku isi (PAM).
- Guteza imbere ubuhinzi bw’ingano mu turere twa Rulindo na Gicumbi ku bufatanye na Minisiteri y’Ubuhinzi (MINAGRI) ibinyujije muri RADA na Caritas Rwanda.
- Gutanga no gucuruza inyongeramusaruro ku bufatanye n’umushinga CATALIST, Koperative SOPAV na Minisiteri y’Ubuhinzi.
- Guhunika no gucuruza imyaka binyuze mu makoperative yabyiyemeje ku bufatanye na Caritas Internationalis y’Ububiligi binyuze muri Caritas Rwanda. Amakoperative 6 akaba akurikiranwa muri Paruwasi za Ngarama, Nyarurema na Rukomo muri Zone y’Umutara.
- Gushyiraho ifamu ntangarugero y’ubworozi bw’inka zitanga umukamo mu UMUTARA (Rwebishorogoto) : Uyu mushinga ukaba ugikeneye kongererwa ingufu.
- Gufasha amakoperative acuruza amata n’acuruza maracuja kugira ngo bikorwe mu buryo buteza imbere uwo musaruro ndetse n’ababikora barusheho kunguka amafaranga abafasha kwibeshaho neza. Ibyo tukaba tubifashwamo na FAO.
- Caritas ifasha kandi urubyiruko rutabashije gukomeza andi mashuri kwiga imyuga inyuranye irimo ubwubatsi, ububaji, ubudozi, guteka ibigezweho, ubukorikori kuko twese tutazatungwa n’ubuhinzi gusa. Ibyo bikorerwa cyane cyane mu kigo cyigisha imyuga cya Rwesero (CFAJ Rwesero).
III. UMWANZURO :
Nk’uko bigaragara, Caritas ya Diyosezi ya BYUMBA yabashije kugera ku bikorwa byinshi binyuranye mu mashami yayo uko ari atatu.
Gusa iyo ugereranyije n’ibikenewe n’abagenerwabikorwa ba Caritas, twavuga ko ari nk’ igitonyanga cy’ibisubizo mu nyanja y’ibibazo !
Ariko na none twakwishimira ko Caritas ya Diyosezi ya Byumba ifite inzego za Caritas uhereye mu Miryango remezo ukagera ku rwego rwa Diyosezi zikora neza, bityo bigatuma ibikorwa bya Caritas bigera ku batishoboye bari ku rwego rw’ibanze mu Miryango remezo mu buryo bwihuse. Kuri ibyo, hiyongeraho ubuyobozi bwiza n’abakozi ba Caritas basobanukiwe n’inshingano zabo maze imirimo ikihuta ugereranyije n’igihe cyashize.
Ikindi ni uko Caritas ifitanye imikoranire myiza n’inzego za Leta ndetse n’indi miryango nterankunga, ibyo nabyo bikaba byorohereza Caritas ya Diyosezi ya Byumba mu kugera ku nshingano zayo z’ibanze zo gufasha abatishoboye b’ingeri zinyuranye.
Icyakora nk’uko mu Kinyarwanda baca umugani ngo nta byera ngo de, hari ibibazo by’ingenzi Caritas ya Diyosezi ya Byumba ihura nabyo. Muri byo twavuga :
- Kuba abantu benshi bagifite imyumvire itari yo bityo bakiyumvisha ko Caritas ya Diyosezi yaba ikize ku buryo yabafasha muri byose nyamara bidashoboka ;
- Ibibazo bikomeye byo kumenya gusesengura no kurwanya ubukene bw’ingeri zose kuko ubukene buri kwinshi :
. Umukene mu mibereho watereranywe (Le pauvre social, rejeté) : ni utagira na busa, nta nzu, nta n’urwara rwo kwishima ;
. Umukene mu bukungu (Le pauvre économique) : utagira akazi, utagira ubutaka;
. Umukene ku muco (Le pauvre culturel) : utazi gusoma, utarize ;
. Umukene muri politiki (Le pauvre politique): Utagira umushyigikira, utagira umuvugizi, utagerwaho n’ubutabera, uhorwa ibitekerezo bye;
. Umukene mu mitekerereze (Le pauvre éthique, moral) : uwasigajwe inyuma, uwambuwe ubutabera ;
.Umukene mu by’iyobokamana (Le pauvre religieusement) : nta burere, nta mutima w’ukwemera agira cyangwa se ahohoterwa azira ukwemera kwe ;
. Umukene mu bya roho (Le pauvre spirituellement) : nta cyo agira, yaheranywe n’imibabaro n’agahinda, nta bushobozi yifitemo muri we, nta cyizere cy’ejo hazaza yifitemo.
- Kuba Caritas ya Diyosezi ikigendera cyane ku nkunga ziturutse hanze ku buryo rimwe na rimwe dutegura imishinga ishingiye gusa ku byifuzo by’abaterankunga nyamara itajyanye n’Imiterere n’ibyifuzo nyakuri by’ uturere dukoreramo.
Mu gusoza, ntitwabura kubagezaho bimwe mu byo Caritas ya Diyosezi ya Byumba ishyize imbere mu gihe kizaza nk’uko bigaragara mu ngingo zikurikira :
+ Gushyiraho imishinga igamije gufasha Caritas ya Diyosezi kongera umutungo wayifasha kwifasha no gufasha abagenerwabikorwa bayo ;
+ Gukomeza ibikorwa byo gukangurira abaturage ibikorwa by’urukundo kugira ngo abakirisitu barusheho kumva ko Caritas ya Diyosezi idashobora gutera imbere batabigizemo uruhare rufatika ;
+ Gukomeza ingamba zigamije kugirana imikoranire myiza n’abaterankunga ba Caritas ya Diyosezi ya Byumba;
+ Gushyiraho uburyo bwo kwiteza imbere muri Caritas ya Diyosezi kugira ngo ibashe kwirwanaho kandi na Diyosezi yose ibashe kubyungukiramo.
Icyo abantu bose bagomba kumva rero, ni uko kuva mu bukene bishoboka rwose. Icya ngombwa ni uko buri wese ashyiraho ake nta kwikanyiza ngo abangamire abandi. Abantu bose bashyize hamwe bagamije kwiteza imbere, nta kabuza ubukene dushobora kuburwanya kandi iyo ntambara tukayitsinda kuko abishyize hamwe nta kibananira, n’Imana Irabasanga.
Icyitonderwa :
Ibi byari incamake y’imikorere ya Caritas ya Diyosezi ya Byumba, ariko guhera ubu, buri wagatatu wa buri cyumweru, Caritas ya Diyosezi ya Byumba izajya igeza ku basomyi ba Web Site ya Diyosezi, imikorere ya buri mushinga mu buryo bwimbitse.
Padiri Emmanuel RUTSINDINTWARANE
Umuyobozi wa Caritas ya Diyosezi ya Byumba.


c: text/html

text:
Haranira ubuhamya bwiza imbere y’Imana n’abantu!
Muhagarare mushikamye mukenyeye ukuri mwambaye gukiranuka nk’icyuma gikingira igituza. (Abefeso 6:14)
Mu bintu byose Paulo yahuguriye abakristo, yongeyeho ngo mukenyere ukuri. Ukuri ni ikintu gikomeye ndetse kitoroshye kurindwa kuko akenshi ushobora gusanga hari aho wakureka ukabyungukiramo mu buzima busanzwe ukaba urirengeye, ariko nubwo bimeze bityo niyo ntwaro wakwitwaza umwanzi ntabone icyo akakurega, ikindi gukomera kukuri bihindura umuntu inyangamugayo cyangwa se uwo kwizerwa bitari imbere y’Imana gusa ahubwo n’imbere y’abantu.
Ukuri umuntu arabanza akakumenya bikaba intambwe yambere hanyuma kugira ngo bimuhindure inyangamugayo abishyira mu bikorwa, iyo rero ubuze ukuri uhinduka indyarya, kandi iyo wiyerekanye nk’indyarya nta ngingo iba ikurengera imbere y’Imana kuri satani, kuko ubunyangamugayo bwawe nibwo butera Imana kukwemera no kugutangira ubuhamya imbere ya satani ndetse yewe n’abantu.
Nabonye ikintu kibi kibaho ni ukuvumburwa ko wabeshyaga ugashaka kwigarura ngo uvuge ukuri birakugora ukicwa n’ikimwaro ariko ntakiza nko kurengerwa n’ukuri cyangwa abantu bakaba bose bavuga bati mubaze Runaka ntajya abeshya amakuru abaha ndemera ayo, wumva ari byiza mbega uba mwinshi wumva bikanezeza cyane, Umubwiriza yaravuze ngo kuvugwa neza kuruta amavuta atamye y’igiciro cyinshi ( Umubwiriza 7:1).
Umuntu udafite ukuri muri we ntabwo aba ari umwe burya aba arimo benshi kuko uko agaragaye none siko agaragara ejo umuntu ashobora kugira imyitwarire mu rusengero, yagera kukazi akagira iyindi, yagera murugo akagira iyaho yaba ari kumwe n’inshuti akagira indi kuburyo umubonye hamwe ashobora kukubaza ati we nonese uriya niwe ko nari ntaramubona asenga kuko bakorana, uwo kukazi, uwo kurusengero nawe ati nonese ko nari nziko ari umukristo, uyu muntu hano hose ntabunyangamugayo bamubonaho kuko aho ageze asa naho uko abonye abanyabyaha aba aho, yagera aho basenga akaba aho, ibi si ubunyangamugayo kuko burya ibintu boyse bigera aho bikagaragara ubunyangamugayo bwawe bukarangira.
Iyo satani akurwanyirije mu kubura ukuri ntibimutwara imbaraga nyinshi arahakuyobereza ukihagararaho ubundi ugatangira kubihuza n’iminsi no kugira ubwenge ariko birangira utakaje ubunyangamugayo bwawe imbere y’Imana ndetse n’abantu, ariko Bibiliya yatubwiye ngo dushikame dukenyeye ukuri.
Umaze gusoma ubu butumwa wasanga hari uko wari ubayeho bitandukanye sinasobanuye ukuri mu nyito zako zose muri Bibiliya ariko mfasha tube tugendeye muri ririya jambo kuko Imana aribyo idushakaho, twereke Imana aho tunanirirwa izadufasha kubaho mumucyo kandi ibidashobokera abana b’abantu ku Mana birashoboka. Amen

robotstxt: allowed

filter: keep


text:
by www.igihe.info
Yuhi Gahima amaze gutanga, abahungu be basubiranyemo barwanira ingoma. Abenshi barahapfira hasigara Ndahiro na mwene se wabo Rubunga. Rubunga abonye ko agiye gutsindwa ni bwo yigiriye inama yo gutabaza Nzira, umwami w’i Bunyabungo.
Bigiriye inama hanyuma ko ibyiza ari uko yajyana na Ndori kubunda kandi akajya agaruka mu Rwanda kureba uko ibintu bimeze naho bigeze ngo Ndori agaruke yimikwe, yambare ikamba maze yime Kalinga.
Ni bwo bafashe umuhoro w’umwami bamuremye uruguma mu gahanga kugirango bizabe icyemezo ko yatumwe n’umwami. Ndori amaze kugenda, umwami nawe ahungira mu Nkiga, arenga Nyabarongo ajya mu Kibilira hafi yo ku Muhororo.
Ingabo za Nzira umwami w’Ubushi zitwa Abakongoro ni zo yarwanye nazo hanyuma ziza kumurusha imbaraga ziramunesha. Zimaze kumwica zimubamba aho. Kuva icyo gihe biba umuziro ku bami b’u Rwanda wo kurenga uruzi rwa Nyabarongo. Abakongoro bamunyaga inka, abagaragu, abaka n’abagore be. Bose babiciye ku Muko w’Abagore. Barimo Nyirangabo ya Nyantaba ari we nyina wa Ndori. Batashye iwabo, u Rwanda barwononnye.
Kugirango Nzira aze gutabara Rubunga kwari ukwihorera. Yari yaravukiye mu Rwanda. Yari yarazanye na nyina Nyiranzira ari iminyago. Ruganzu Mibambwe yari yarahungiyeyo igihe Abanyoro bateye u Rwanda bakarwigarurira. Baraje bararunyaga, ibintu byose barasenya, barya amasaka n’ibishakashaka, barya insina n’inguri, barya agati kabisi, akumye bakagacana, barusiga iheruheru.
Mibambwe agarutse mu Rwanda yongeye gutera kubera ko bari baramufashe nabi na nyina akarinda kwiyahura. Ingabo ze ziteye zica umwami w’Ubushi ari we Nzira rero yari azi kurwana cyane kandi ntiyigeze agabanya inzika yari afitiye u Rwanda.
Karemera ashaka kwica Ndori.
Karemera, umugabo wa Nyabunyana, nyirasenge wa Ndori yageze aho ashaka kumwica. Umunsi yitegura kumwicisha ari mu rwuri aragiye inyana. Ndori arabimenya. Abwira abandi bana bangana bakuramo imyambaro yabo, abaje kumwica bahageze bayoberwa uwo ari we. Ubwa kabiri amwohereza kuvoma.
Bamuha akabindi gahanguye kugirango abamwica batazamuyoberwa. Ndori nawe abigira ubwenge, abwira abo bana bose kwiyita Ndori no guhangura utubindi twabo. Bahageze na none bayoberwa Ndori uwo ari we. Babaza abana bose amazina yabo, umwe ati ndi Ndori iwacu undi ati ndi Ndori iwacu. Abicanyi birabayobera, Ndoir akira atyo. Karemera biramurakaza.
Ni ko kwiga amayeri yo kujya kumwicira mu muhigo.
Ni bwo amubwiye ati ejo uzitegure tujye guhiga. Ndori afata umuheto we n’imyambi n’icumu n’imbwa ze baragenda. Bageze mw’ishyamba Ndori areba umugabo wa nyirasenge ku jisho, aranyonyomba, aba aramucitse maze yisubirira imuhira. Nyirasenge, dore ko umutima wari umaze kumukukamo amubonye arishima.
Karemera abonye ko Ndori amunaniye yiga amayeri ya nyuma. Ni bwo amubwiye ngo bajye gutwika uruvumba rw’ibyatsi. Ndori aremera baragenda. Ariko Karemera yari yabwiye abantu aho bamutegera bakamwica. Ni bwo amutegetse aho atwika aho ari ho. Ndori yigira hirya, afata ifumbi y’umuriro ayishyira ku mwambi ni bwo arashe aho yagombaga gutwika. Haragurumana kandi ibyatsi bishya ari byinshi, maze Ndori akuramo ake karenge aritahira.
Karemera nawe kuko atongeye kubona Ndori kandi ibyatsi byose yabitwitse ataha yibwira ko Ndori yatashye. Umugabo ageze imuhira yibarisha umugore we bya nyirarureshwa aho Ndori ari. Undi ati ese abe ari wowe ugombwa kumbwira aho ari ni jye ubaza? Karemera yirya akara yibwira ko Ndori noneho yapfuye, naho nyirasenge yamuhishe.
Kavuna yiyahura
Ndori amaze kugera mu ruzi hagati, abwira Kavuna gusubira inyuma ngo ajye kubwira nyirasenge Nyabunyana ngo amuhe ibintu yari yibagiwe. Amaze kugenda, Ndori ategeka umusare kutamwambutsa. Ageze kwa Karemera, Nyabunyana amurabutswe aherako amenya ko Kavuna aciriwe ishyanga, aherako abimubwira.
Kavuna agarutse ageze ku ruzi, umusare yanga kumwambutsa. Kavuna ahereko afata icumu rye, umuheto we n’imyambi ye, arabivuna, abita mu ruzi, nawe aherako yirohamo, ariyahura. Aha ni ho haturutse uyu mugani “kuruha uwa Kavuna” bikavuga, gukorera ikintu ushishikaye, n’imbaraga zose, no kwitanga kwinshi, ariko ntibihire uwabikoze, bikanga bigahira abandi.
Ndori akurikiranwa n’Abanyabyinshi
Ndori amaze kwambuka uruzi agannye i Rwanda ni bwo yahuriranaga n’inka zishotse, abwira abashumba badahiriraga inka, ati mwa bashumba mwe nimundeke mbafashe kudahira. Baramwemerera, afata igicuba aracyuzuza asuka mu kibumbiro ati nubika abanyabyinshi, nubika abahinza, nkubika amahanga maze nkuburura u Rwanda! Bati uyu mugabo avuze ngw’iki? Arongera aradahira, asuka mu kibumbiro ati: Nubika abanyabyinshi, nubika abahinza, nkubika amahanga maze nk’ubukura u Rwanda.
Bati nimumufate. Ruganzu aterura intwaro ze, ariruka arabasize, igihe bagiye kumusatira ahura n’umugore ugesha uburo, ati mpisha wa mugore we. Umugore amuhisha mu gitebo. Bamugezeho, bati hari umugabo uciye aha? Ati : ashwi. Basubira inyuma bajya ku mupfumu, bati umugabo twari twirukankanaga ari he?
Umupfumu atera inzuzi ati: Umugore uriho ugesha uburo ni we umuhishe.
Bahageze basanga, Ndori yagiye. Baramukurikirana, igihe bagiye kumusatira, ahura n’abakobwa bikoreye ishinge. Ati nimumpishe mwa bakobwa mwe.
Abakobwa bamushyira mw’ishinge, barikorera baramutwara. Abanyabyinshi bamugezeho, bati nta mugabo unyuze aha? Abakobwa barahakana. Abanyabyinshi basubira ku mupfumu. Ati: Ahishwe n’abakobwa bikoreye ishinge. Bagarutse basanga yavuye mo, yikomereje urugendo. Arakomeza ariruka nabo bamujya inyuma. Kibuno mpa maguru kibuno mpa amaguru. Bagiye kumusingira, ahura n’umugabo wikoreye umwite. Ati mpisha wa mugabo we.
Umugabo amushyiramo. Bamugezeho bati nta mugabo unyuze aha yiruka. Ati: Ntawe nabonye. Basubira inyuma ku mupfumu, nawe ubwo avuyemo akomeza kwiruka. Umupfumu ati: Umugabo wikoreye umwite ni we umuhishe. Bagarutse basanga yagiye. Bamwiruka inyuma, igihe bari hafi yo kumushyikira, kandi nawe ananiwe cyane, yinjira mu rugo asanga yo umugore. Ati: Mpisha. Umugore amushyira mu kigagara. Abanyabyinshi bahageze baramubura ntibashobora kumubona, abakira atyo.
Ndori agera i Rwanda
Amaze gukira abanyabyinshi, Ndori akomeza urugendo, bigeze mu gicuku aba ageze mu Rwanda. Ageze ku rugo rwa mbere ahamagara nyir’urugo ati: Nyugurira. Umugabo aza yinuba kuko yari amuvanye mu bitotsi. Amaze kumwugurira abona imvura iraguye, inka zitangira kubyara, imbyeyi ziravumera, imfizi zirivuga, inkoko ziraturaga. Umugabo biramuyobera ati uyu mushyitsi muhire ni bwoko ki? Ndori amaze gutanga, amapfa yahereye ko atera, imvura yanga kugwa, inka zanga kubyara, inkoko zanga guturaga.
Mu gihugu cyose bimera bityo. Hashize umwanya bumva ingoma aho zari zibunze mu bihuru zitangiye kwivuza, rubanda rurakangarana, impundu ziravuga igihugu cyose kiti ubanza u Rwanda rubonye umwami. Abantu barahurura, wa mugabo wacumbikiye Ndori ni we wabwiye rubanda ko ari Ndori ayo mahirwe yose bakesha. Ati yanyuguruje, amaze kugera mu rugo, imvura iba iraguye, umugore wanjye aba yibarutse uruhinja, inka zose zirabyara n’inkoko zitangira guturaga.
Rubanda bose baranezerwa bajya gushaka ingoma aho ziri ngo zize zivugire umwami. Barahabura. Umutwa ni we wahabonye. Agerageje kuziterura biramunira. Bohereje abandi bantu nabo zirabananira. Bohereza abiru zirabananira. Ndori ni we wazikojejeho agatoki, maze zirakunda, baraziterura, ziraza ziriwa zimuvugira. Abiru nabo aho bari barahabutse, barahabuka. Baraza bimika umwami, bazana imitsindo, bamubwira n’uko se Ndahiro yasize ababwiye. Izina ry’ubututsi akomeza kuba Ndori, maze iry’ubwami yitwa Ruganzu. Nyirasenge, Nyabunyana, umugore wa Karemera i Karagwe k’Abahinda, yumvise ko mwisengeneza we yabaye umwami, na we aherako ataha.
Iboneka rya Kalinga
Ruganzu Ndori amaze kwambara ikamba, ingoma zose zari zarabonetse ariko Kalinga yarabuze. Bakomeza kuyishaka kubera ko bajyaga bumva ijwi ryayo ayo yavugiraga. Bukeye baza kuhagera ariko basanga yizingiyeho inzoka ya rutura. Abantu bose bagira ubwoba ntihagira n’umwe utinyuka kuyikuraho.
Umpfumu ni we wabagiriye inama yo kuhabagira ikimasa. Ni bwo babikoze, bamaze kukibaga, bahacana umuriro botsa inyama. Inzoka ihumuriwe irigorora iba kuri Kalinga maze bashobora kuyivana kuri Kalinga.
Ingoma ni bwo bayicyuye. Ndori ingoma ziramuvugira. Amahanga aramuyoboka. Abahinza baramutinya, baza kumuhakwaho. Ndori aba umwami uganje, u Rwanda ruratunga ruratunganirwa, amahoro araruhumekera, maze ibihugu byose biha u Rwanda impundu.


text:
Ababyeyi benshi usanga bavuga ko batakibona umwanya uhagije wo kwita ku bana babo nyamara kwita ku mwana ntibisaba amasaha menshi gusa, bisaba kumenya uburyo nako gahe gato wagakoresha neza kandi bikagira umusaruro mwiza.
Nkuko Mary Kamanzi inzobere mu kurera yabidutangarije, ababyeyi benshi bakwiye kumenya gukoresha neza umwanya muto bafite mu buryo bwiza( Quality time) kurusha ko barwana no gushaka amasaha menshi( quantity time) ashobora kuba imfabusa mu gihe adakoreshejwe neza.
Mary akomeza atubwira ibyo wakora kugirango ukoreshe neza umwanya muto wo kwita ku mwana :
Guha intego igihe wahariye umwana wawe : igihe ufite gito kigomba kuba gifite intego kandi ukamenya ko uwo mwanya umwana ariwe uri ku mwanya wa mbere mu byo uri bukore byose. Urugero niba wageneye umwana wawe iminota runaka funga telefoni, ureke ibindi bishobora kukurangaza, mbese witware nk’aho ugiye guhura n’umuntu ukomeye. Iyo umwana abona ko wahagaritse gahunda zose akaba ariwe uri kuri gahunda bimwereka ko umwitaho.
Kumenya uburyo umwana yerekwamo urukundo(love language) : mu kwirinda gupfusha igihe ubusa ukorera umwana ibitari bumushimishe, ni ngombwa kubanza kumenya uko umwana wawe wamwereka urukundo. Tuvuge niba ari umwana werekwa ko akunzwe mu gihe mutemberana umufashe akaboko iyo wamuhaye umwanya ukirirwa umubwira amagambo gusa bishobora kutamwubaka ugasanga igihe cyawe gisa n’igipfuye ubusa.
Ikindi hari ababyeyi baba bafite abana bakuru bajyana mu birori nko mu bukwe, mu gihe wajyanye n’umwana uziko ushaka kumushimisha ni byiza kugumana nawe kuko hari ababyeyi bajyana n’abakozi cyangwa se iyo ari abana bakuru ugasanga bahaye ababyeyi ibyicaro wa mwana bakamusiga wenyine.Iyo ubona umwana ari busigare wenyine ushobora kujya kwiyicarira mu mwanya isanzwe ariko ukamenya ko umwana wawe muri kumwe.
Ababyeyi rero nta rwitwazo bafite ngo babuze umwanya wo kwita ku bana ahubwo bagomba kumenya guha intego igihe bageneye abana babo kandi bakamenya uburyo umwana wabo yerekwamo ko akunzwe.
Uko wakoresha umwanya muto ukita ku mwana neza
Ababyeyi benshi usanga bavuga ko batakibona umwanya uhagije wo kwita ku bana babo nyamara kwita ku mwana ntibisaba amasaha menshi gusa, bisaba kumenya uburyo nako gahe gato wagakoresha neza kandi bikagira umusaruro mwiza.


text:
Urwenya-Mwarimukazi: Inka igira ane naho njye mfite abiri. Ni amaki?
Mwarimukazi: Inka igira ane naho njye mfite abiri. Ni amaki?
Tom: AMABERE
-Mwarimukazi: Ni iki gikunze kuba mu ipantalo y'abahungu kidakunze kuba mu y'abakobwa
-Tom: IMIFUKA
-Mwarimukazi: Ni iki kiba mu maguru hagati?
-Tom: AMAVI
-Mwarimukazi: Ni ikihe gice cy'umubiri wanjye gikunze guhora gitose?
-Tom: URURIMI
-Mwarimukazi: Ni iki umugore ufite umugabo aba afite ari kinini kurusha utamufite?
-Tom: IGITANDA
Shyiraho Igitekerezo!
Subscribe to: Post Comments (Atom)


text:
Rulindo: Umwaka wa 2013 utangiranye no kongeza amafaranga ku bakora mu mirima y’icyayi
Abahinzi barenga ibihumbi bine bakorera mu mirima y’icyayi cyo mu bibaya bya Kinihira bihuriweho n’imirenge ya Rukozo, Cyungo, Buyoga, Tumba na Bushoki yo mu karere ka Rulindo batangiranye n’umwaka wa 2013 bongezwa amafaranga bakorera.
Nyuma y’aho abakozi bakora muri iyi mirima bagaragarije kwinubira umushahara bahabwaga, ikibazo cyabo cyabonye igisubizo, kuko umukozi wa nyakabyizi azajya ahabwa amafaranga magana cyenda (900 frw) ku mubyizi, mu gihe ubundi bahabwaga 500. Umusoromyi (...)
Abahinzi barenga ibihumbi bine bakorera mu mirima y’icyayi cyo mu bibaya bya Kinihira bihuriweho n’imirenge ya Rukozo, Cyungo, Buyoga, Tumba na Bushoki yo mu karere ka Rulindo batangiranye n’umwaka wa 2013 bongezwa amafaranga bakorera.
Nyuma y’aho abakozi bakora muri iyi mirima bagaragarije kwinubira umushahara bahabwaga, ikibazo cyabo cyabonye igisubizo, kuko umukozi wa nyakabyizi azajya ahabwa amafaranga magana cyenda (900 frw) ku mubyizi, mu gihe ubundi bahabwaga 500. Umusoromyi w’icyayi uhembwa kubera icyayi yasoromye, ubundi bahabwaga amafaranga 26, azajya ahabwa 28 ku kilo, yamaze no gutangirwa ubwiteganyirize mu kigo cy’igihugu cy’Ubwiteganyirize (RSSB).
IGIHE ubwo cyasuraga abahinzi mu mirima y’icyayi badutangarije ko aya mafaranga akiri make ariko ko bitandukanye n’uko byari bisanzwe. Ndahumuzungu Callixte yadutangarije ko izamurwa ry’ibiciro ribashimishije, ubu ngo bakaba basigaranye ikibazo cy’uko batarabona inkweto zo kuzajya bajyana mu murima w’icyayi ndetse n’amakote.
Umuyobozi mukuru wungirije wa Koperative y’abahinzi b’icyayi ASSOPTHE Dusabimana Francois, yatangarije IGIHE ko bakomeza gukora uko bashoboye kugira ngo abahinzi b’icyayi bibumbiye muri iyo Koperative bakomeze kugira ubuzima bwiza. Yakomeje avuga ko ubwo bamaze gukemura ikibazo cy’amafaranga ahabwa abahinzi, bagiye gukurikizaho kubashakira ibikoresho birimo inkweto zabugenewe ndetse n’amakote.
Habineza Jean Marie Vianney umucungamari wa Koperative ASSOPTHE avuga ko ibikorwa byayo bifitiye akamaro Abanyarwanda bose muri rusange kuko imirimo bakora yinjiriza igihugu amafaranga y’amadevize.
Aba bahinzi b’icyayi bibumbiye muri iyo koperetive basarura toni ibihumbi icumi bakinjiza amafaranga angana na Miliyari imwe na miliyoni magana abiri na mirongo itatu (1,230,000,000 frw) mu gihe cy’umwaka.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abagome bisi bose bakoresha ijambo imana ngo rishyigikire imitimanama yabo mugihe bari gukora ubugome burenze ibyo kamere muntu yakwakira. Usibye na Nkurunziza ufite ingufu kubaturage be ( rwose yabakorera icyo ashaka ) ntihazagire nundi ubabeshya ngo arahanura, turi mwisi tubaho mubihe bihindagurika by intambara, by uburumbuke by , inzira rero uhanura ibyiza cg ibibi, ntacyo aba atumariye. Mwige kubana nabantu bose amahoro Ijuru murifite nk impano Y Imana ntawaribanyaga rwose, Nkurunziza niba azi ubwenge narekure ubutegetsi bw abarundi niba hari uwabufata ukunda abantu kimwe cg se urebera inyungu zabose.
Nkusi - 8/01/2017 saa 13:50


text:
Gahunda ya regime detox ni ugusukura mu mubiri no gukuramo imyanda (toxine). Imboga zishirwa cyane imbere. Mbese ni izihe ngo tuzirire ubwinshi. Ni ayahe mahame yandi ya regime detox.
Imboga za detox
Imboga ndetse n`imbuto biri muri regime detox, zikize ku ma vitamine na ku myunyu(minéraux). Zifite kandi ibyo bita anti-oxyidants bifasha umubiri kwikiza imyanda (toxines). Zimwe mu mboga zifasha mu gusohora amazi mu mubiri maze bikongera ugusohoka kw`imyanda. Iyo myanda myinshi iva mu byo turya bikize ku mavuta akomoka ku nyamanswa no ku masukari atunganyijwe (sucre raffiné).
Dore imboga :
- intoryi (aubergine)
- puwaro (poireau, leek)
- cereri (céleri, celery)
- le concombre (cucumber)
- le fenouil (fenel)
- la blette
- l`artichaut (artichoke)
- salade z`ibibabi (laitue,lettuce)
- le pissenlit (dandelion)
- ikigori (maïs, maize)
- igitunguru (oignon, onion)
- tungurusumu(ail, garlic)
- le navet (tumip)
Dore imbuto :
- inanasi (ananas,pineaple)
- la figue (fig)
- le raisin (raisin)
- les cerises (cherry)
- le melon(melon)
- la pêche(peach)
Andi mahame ya regime detox
Kunywa cyane :cyane cyane amazi, ariko n`icyayi (thé vert)
Hari n`amayawurute (yogourt, yaouts) usanga arimo utunyabuzima twa bacteria ariko ngo twiza aboneka mu ma alimentations cyane cyane ayo mu bihugu byateye imbere. Hamwe n`amata asembuye ( laits fermentés). Ibyo byombi nabyo byagaragaje ibigwi.
Gabanya amavuta akomoka ku nyamanswa kandi gabanya kurya inyama cyane cyane iz`umutuku, ingero inka, ihene, ingurube,… ahubwo ibyiza warya amafi kubera ubwoko bw`amavuta buyabamo burimo ibyitwa omega-3, ibyo kandi ngo biboneka mu mavuta ya colza no mu tubuto (noix).
Gerageza kurya ibifitiye umubiri wawe akamaro cyane, birimo imbuto (indium,amacunga, mandarine), imboga z`icyatsi (legumes verts), ndetse n`ibinyampeke byuzuye(cereals complets).
Muri rusange gabanya ingufu zinjizwa mu mubiri wawe n`ibiribwa (apports caloriques). Ibyo ubikora urya bike ariko neza.
IRINDE : inzoga n`itabi. Gabanya ikawa. Kandi ryama bihagije.
inkuru dukesha:igihe.com
Ibyo warya bikagusukura mu mubiri (regime detox)
Gahunda ya regime detox ni ugusukura mu mubiri no gukuramo imyanda (toxine). Imboga zishirwa cyane imbere. Mbese ni izihe ngo tuzirire ubwinshi. Ni ayahe mahame yandi ya regime detox.


text:
Ezira 1
Umwami Kuro ategeka ko bubaka urusengero
1.Mu mwaka wa mbere wo ku ngoma ya Kuro umwami wu Buperesi, Uwiteka atera umwete umutima wa Kuro umwami wu Buperesi, ngo ijambo Uwiteka yavugiye mu kanwa ka Yeremiya risohore. Ategeka ko bamamaza itegeko mu gihugu cye cyose kandi arandika ati 2.Kuro umwami wu Buperesi aravuga ati Uwiteka Imana nyirijuru yangabiye ibihugu byabami bose byo mu isi, kandi yanyihanangirije kuyubakira inzu i Yerusalemu mu Buyuda. 3.None umuntu wo mu bantu bayo wese uri muri mwe Imana ye ibane na we, azamuke ajye i Yerusalemu mu Bayuda yubake inzu yUwiteka Imana ya Isirayeli, ari yo Mana iba i Yerusalemu. 4.Kandi umusuhuke wese usigara aho yasuhukiye, abantu baho nibamufashishe ifeza nizahabu nibintu namatungo, ukuyemo amaturo baturira inzu yImana yi Yerusalemu babikunze. 5.Nuko abatware bamazu ya ba sekuruza bAbayuda nabAbabenyamini, bahagurukana nabatambyi nAbalewi nabandi bose Imana yateye umwete wo guhagurukana, ngo bajye kubaka inzu yUwiteka i Yerusalemu. 6.Maze abaturanyi babo babatwerera ibikoreshwa byifeza nizahabu, nibindi bintu namatungo nibintu byigiciro cyinshi, ukuyemo ibyo batuye byose babikunze. 7.Kandi nUmwami Kuro asohora ibintu byakoreshwaga mu nzu yUwiteka, ibyo Nebukadinezari yari yaranyaze i Yerusalemu, akabishyira mu ngoro zibigirwamana bye. 8.Ibyo Kuro umwami wu Buperesi abikuzamo Mitiredati wumunyabintu, na we abibarira Sheshibasari igikomangoma cyo mu Bayuda. 9.Kandi umubare wabyo ni uyu: amasahani yizahabu mirongo itatu nayifeza igihumbi, nimishyo makumyabiri nicyenda, 10.nibyungu byizahabu mirongo itatu, nibyifeza byuburyo bwa kabiri magana ane nicumi, nibindi bikoreshwa igihumbi. 11.Ibikoreshwa byose byizahabu nifeza byari ibihumbi bitanu na magana ane. Ibyo byose Sheshibasari yabizamukanye ubwo abanyagano bavanwaga i Babuloni, bagasubira i Yerusalemu.
Uri gusoma Ezira igice cya:


text:
Aba banyamakuru twabasabaga kujya bareka gushyushya inkuru kuko aribyo bivamo gusenya no kuba mu bitagira umumaro. Muri salemu choir nta kibazo kirimo kidasanzwe ahubwo ubu nibwo ibibazo byatewe n'uwari president NTAMBARA Etienne wayiyoboraga wahunze kubera amadeni akaba afite umuvandimwe we witwa GAPARO ukoresha agatsinda k'abariribyi bake basebya umurimo w'Imana ni bwo korali igenda iva muri ibyo bibazo, rwose turashima Imana ku mirimo iri kudukorera nu ko yubaka umurimo wayo muri korali
KEZA - 9/01/2017 saa 13:39


text:
Umuyoboke wa Yesu wese, afite umuyobozi. Uwo muyobozi ni Umwaka Wera. ‘Uwo Mwuka w’ukuri naza azabayobora mu kuri kose kuko atazavuga ku bwe, ahubwo ibyo azumva ni byo azvuga, kandi azababwira ibyenda kubaho.’ Yohana 16:13.
Umwuka akwereka inzira ukwiye kunuyuramo kugira ngo ugere ku kigero gikwiriye. Iyo umwumviye, hari amasomo wiga:
Wiga kwishingikiriza ku Mana kurenza uko wowe wiyiringira. Umukristu wumva yihagije; adakeneye kwisunga Imana, afite ingorane. Samusoni yari azi ko yihagije, yanga gukurikiza ubuyobozi bw’Imana. Igihe yisanganga aziritse ubwo yagurishwaga na Delila ku Banyalisitiya, yari azi ko arabarwanya nk’uko yari asanzwe abigenza.
‘Maze aramubwira ati “Wapfa Samusoni, Abafilisitiya baragusumiye.” Arakanguka yibwira ko yisohokera nk’ubundi akikunkumura, ariko yari atazi ko Uwiteka yamuretse.”
Kubaho ubuzima butsinda ni ukubaho wishingikirije ku Mana gusa, aho kwiyizera. Na Yesu yaravuze ati, ‘…kuko ari nta cyo mubasha gukora mutamfite.’ Yohana 15:5.
Irindi somo Umwuka Wera yigisha, atuma umuntu ahindura imitekereze ye. Imitekerereze y’umuntu, akenshi iba ishingiye ku byifuzo, amahitamo ndetse n’intumbero ye. Nyuma yo gusenga amasengesho yuzuyemo ibyifuzo bye, Dawidi yahinduye ibitekerezo bye, ubndi asenga agira ati, ‘Uwiteka Mwami, ni wowe mpanga amaso, Ni wowe niringira…’ Nawe ni ryo sengesho ukwiye guhora usenga.


text:
Abana basomera ibitabo mu rugo baracyari bake
Ministeri y’Uburezi (MINEDUC) irifuza ko abateza imbere umuco wo gusoma bakwegera abaturage, kugira ngo babishishikarize abakiri bato.
Kuri uyu wa kane tariki 8 Nzeri 2016, MINEDUC yagiranye ibiganiro n’abafatanyabikorwa bayo bashinzwe guteza imbere umuco wo gusoma mu Rwanda. Muri bo harimo abaterankunga, abanditsi b’ibitabo n’abikorera bashinzwe kubikwirakwiza.
Dr Joyce Musabe, Umuyobozi wungirije ushinzwe integanyanyigisho mu Kigo cy’Igihugu cy’Uburezi, yavuze ko gahunda yo gukundisha abana umuco wo gusoma imaze imyaka ine itangijwe, nyamara abana benshi bakaba bataramenya gusoma ikinyarwanda nibura.
Yagize ati "Mu rugo ni ho abana bamara igihe kinini mu buzima busanzwe, nyamara ababyeyi ntacyo babafasha n’ubwo nabo harimo abatazi gusoma bakeneye kubanza kwigishwa."
Niyo mpamvu dusaba ababyeyi n’abafatanyabikorwa batandukanye gufasha abana gusoma, kuko hari byinshi bihishwe mu bitabo kandi abantu bakaba bakeneye gusoma ibyo bitabo kugira ngo bajijuke."
Gusa yavuze ko hari ikibazo cy’ibitabo bidahagije kandi bigihenze ndetse no kutagira inzu z’amasomero. Gusa yongeraho ko birimo kuganirwaho na Ministeri y’Uburezi n’abafatanyabikorwa bayo.
Kugeza ubu mu gihugu harabarizwa imiryango 100 ifatanya na Ministeri y’uburezi guteza imbere umuco wo gusoma. Muri yo hari uwa ’Save the Children’ ufite umushinga witwa “Mureke dusome.”
Umuyobozi w’uyu mushinga ukorera mu turere twose tugize igihugu, Alex Alubissa yijeje ko bafashe ingamba nshya mu mezi arindwi ashize. Muri zo bazatanga ibitabo 100 nibura muri buri shuri rya Leta.
Biyemeje kandi gufatanya n’amashuri gutunganya neza uburyo abana bazajya basimburana mu gusoma, ndetse no gukangurira ababyeyi gutoza abana gusoma bageze mu rugo.
Dr Muyombo Thomas, umwanditsi akaba n’umuhanzi, avuga ko abana b’iki gihe ngo batarimo gutozwa gusoma kubera kutagira ibitabo.
Avuga ko yari amaze imyaka myinshi yandika ibitabo by’abana, ariko ngo nyuma ya gahunda ya leta ishishikariza abana gusoma, nawe agiye gukomeza gukora mu nganzo ye.


text:
Umurambo w’umuntu kugeza ubu utaramenyekana watoraguwe ku muhanda mu mudugudu wo Mumahoro, mu kagari ka Nyaruvumu, mu murenge wa Rukira, akarere ka Ngoma mu gitondo cyo kuri uyu wa 20 Gicurasi 2016
Umunyamabanga Nshingwabikorwa w’umurenge wa Rukira, Ngenda Mathias yabwiye Imvaho Nshya ko bamenye ayo makuru saa kumi n’ebyiri n’igice za mu gitondo, bikaba byabereye ahazwi nko mu makorosi ya Kibaya.
Yagize ati “ Ni umurambo w’umusore utazwi watoraguwe, ugereranyije ari mu kigero cy’imyaka 35 na 37, bawunaze munsi y’umuhanda wa kaburimbo, ni ahakunze kwita mu makorosi ya Kibaya, mu bigaragarira amaso hari icyuma bamuteye mu rubavu, twahageze na polisi dusanga ibyangombwa byose abamwishe babitwaye, iperereza riracyakomeje, polisi iracyari gukurikirana”
Akomeza agaragaza ko bagerageje gukusanwa amakuru mu baturage kugira ngo umurambo w’uwo muntu umenyekane abaturage bagasanga batamuzi.
Ati “Abaturage twaganiriye nabo dushaka kugira ngo tumenye uwo muntu uwo ari we , batubwira ko batamuzi, muri ako gace, turongera tuganira nabo tubahumuriza”
Ubuyobozi bw’umurenge bwahise bwihutira kugeza uyu umurambo ku bitaro bikuru bya Kibungo kugira ngo ukorerwe isuzuma .
Umunyambanga Nshingwabikorwa w’umurenge wa Rukira avuga ko ubugome nk’ubu butari busanzwe muri uyu muhanda gusa abaturage bakaba basabwe gukaza amarondo, bakayakora ku buryo buhorahoro mu rwego rwo kwicungira umutekano.
Abakoze ubu bwicanyi kugeza ubu ntibaramenyekana inzego zishinzwe umutekano n’ubuyobozi mu karere ka Ngoma zikomeje iperereza.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
14
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 1-11)
Bavandimwe, 1ubu ngubu noneho abari muri Kristu Yezu ntibagiciwe. 2Kuko itegeko rya Roho utanga ubugingo muri Kristu Yezu, ryaturokoye itegeko ry’icyaha n’urupfu. 3Koko rero, ikitashobokeraga amategeko kuko intege nke z’umubiri zayacogozaga, Imana yaragishoboye : igihe yohereje Umwana wayo mu mubiri usa n’uw’icyaha ngo abe igitambo cy’icyaha, yagitsindiye mu mubiri, 4kugira ngo ubutungane bushakwa n’amategeko budusenderezwemo, twebwe abatagengwa n’ibitekerezo by’umubiri, ahubwo na roho. 5Koko rero abagengwa n’umubiri bita ku by’umubiri ; naho abagengwa na roho bo bita ku bya roho. 6lrari ry’umubiri rishyira urupfu, naho ibyifuzo bya roho bigashyira ubugingo n’amahoro. 7Kuko irari ry’umubiri rirwanya Imana : nta bwo ryayoboka amategeko y’Imana, ntiryanabishobora. 8N’abagengwa n’umubiri ntibashobora kunyura Imana. 9Mwebwe ariko ntimugengwa n’umubiri, ahubwo mugengwa na roho kuko Roho w’Imana atuye muri mwe. Umuntu udafite Roho wa Kristu, uwo ntaba ari uwe. 10Niba Kristu ari muri mwe, umubiri wanyu wo ugomba gupfa ku mpamvu y’icyaha, ariko mubeshejweho na Roho ku mpamvu y’ubutungane. 11Niba kandi Roho y’Uwazuye Kristu Yezu mu bapfuye abatuyemo, Uwazuye Kristu Yezu mu bapfuye azabeshaho imibiri yanyu igenewe gupfa ku bwa Roho we utuye muri mwe.
ZABURI (Zab 24 (23), 1-2, 3-4ab, 5-6)
Inyik/ Nyagasani, dore imbaga itabarika y’abagushakashaka !
Isi ni iy’Uhoraho hamwe n’ibiyirimo byose,
yose ni iye, hamwe n’ibiyituyeho byose.
Ni we wayitendetse hejuru y’inyanja,
Anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Ezk 33, 11)
Alleluya Alleluya.
Mana yanjye, ntiwishimira urupfu rw’umugome,
ahubwo wishimira ko yahinduka akazibukira imyifatire ye mibi,
kugira ngo abone kubaho.
Alleluya.
IVANJILI
+ Luka (Lk 13, 1-9)
1Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. 2Arabasubiza ati «Mukeka ko abo Banyagalileya barushaga abandi kuba abanyabyaha ? 3Oya ! Ahubwo reka mbabwire : nimuticuza, mwese muzapfa kimwe na bo. 4Cyangwa se ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu ? 5Oya ! Ahubwo reka mbabwire: nimuticuza : mwese muzapfa kimwe na bo. »
6Nuko Yezu abacira uyu mugani ati « Umuntu yari afite igiti cy’umutini cyatewe mu murima we w’imizabibu. Aza kuwushakaho imbuto, ariko ntiyazibona. 7Ni ko kubwira umuhinzi we ati “Uyu mwaka ni uwa gatatu nza gushaka imbuto kuri uyu mutini sinzibone. Wuteme nta cyo umaze aha ngaha.” 8Undi aramusubiza ati “Shobuja, ba uwuretse byibura uyu mwaka, nywucukurire iruhande maze nshyireho ifumbire. 9Ahari kera wazera imbuto; nutera uzawuteme.”»


text:
Rick Warren yibukije abakristo ko bakwiye gufata isi nk’ahantu banyura bajya iwabo
Umushumba mukuru w’itorero Saddleback Church muri Leta zunze Ubumwe za Amerika Pastor Rick Warren, yatanze ubutumwa bukebura abakristo, abibutsa ko badakwiye gufata isi nka gakondo yabo batuyemo, ahubwo bakwiye kuyifata nk’inzira bacamo berekeza iwabo h’iteka.
Christian Post (CP) yanditse ko mu ntangiriro z’iki cyumweru tugiye gusoza ari bwo uyu mukozi w’Imana uyoboye rimwe mu matorero manini muri Amerika, yanditse ko abakristo by’umwihariko bari bakwiye kumenya ko iyi isi bayihawe nk’ahantu umuntu akorera ikiraka cyarangira agataha iwabo.
Pastor Rick Warren
Yifashishije ijambo ry’Imana riboneka mu 2 Abakorinto 4:18 hagira hati ‘’Natwe ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho ibitaboneka bikaba iby’iteka ryose’’, yashimangiye ko kureba ku bitaboneka ari kimwe mu byafasha umukristo kutarangara ngo asitare ataragera iwabo.
Mu butumwa bwe yagize ati ‘’ Kumenya uku kuri byari bikwiye guhindura imyumvire ya benshi, bakamenya aho bakwiye guhanga amaso ku bintu bitazashira aho kubihanga kuby’akanya gato.’’
Yakomeje agira ati ‘’ Nujya wumva bikuyobeye, ukumva wuzuye gushidikanya, wibaza kubyo ufite cyangwa udafite, ujye uzirikana iri jambo ngo ‘sindagera iwacu’, ujye wibuka ko nupfa ntabwo uzaba uvuye mu rugo, ahubwo uzaba utashye mu rugo.’’
Yakomeje yifashishije ingero z’abatubanjirije yerekanye uburyo kuba abakristo batari iwabo bahahurira n’ibibazo bitandukanye, ati ‘’ Pawulo yari umwizerwa ku Mana yarangirije muri gereza, Yohana yari umwizerwa bamuca igihanga, amamiliyoni y’abakristo b’abizerwa bararenganyijwe, buriya hari ingorane nyinshi z’umuntu utari iwabo ahura nazo, kandi kuko nta burenganzira busesuye aba afite bimusaba kwihanganira aho kugeza ageze iwabo.’’
Rick Warren wanditse igitabo Ubuzima bufite intego cyakunzwe na benshi, akunze gusohora inyandiko zitanga inama mu bice bitandukanye by’ubuzima.


text:
sam.
17
nov.
2012
ISOMO RYA MBERE
Ibyahishuriwe Yohani Intumwa (Hish 10, 8-11)
Igihe nariho mbonekerwa, 8ijwi nari numvise rituruka mu ijuru ryongera kumbwira riti “Genda ufate igitabo kibumbye kiri mu kiganza cy’umumalayika, uhagaze ku nyanja no ku isi.” 9Nuko ndatambuka nsanga wa mumalayika, musaba kumpa ako gatabo. Arambwira ati “Kakire maze ukarye. Mu nda yawe karagusharirira, ariko mu kanwa kawe kararyohera nk’ubuki.” 10Mpera ko rero mfata ako gatabo ngahawe n’uwo mumalayika, maze ndakarya. Mu kanwa kari karyohereye nk’ubuki, ariko maze kukamira, mu nda yanjye harasharirirwa. 11Nuko barambwira bati “Ni ngombwa ko wongera guhanurira ibihugu, amahanga, indimi n’abami benshi.”
ZABURI (Zab 119 (118), 14.24, 72.103, 111.131)
Inyik/ Uhoraho, mbega ngo amasezerano yawe arandyohera!
Mpimbazwa no gukurikiza ibyemezo byawe,
kuruta uko ubukire butera ibyishimo.
Ibyemezo byawe bintera guhimbarwa,
imigambi yawe ni yo mfatiraho inama.
Amategeko y’umunwa wawe,
andutira ibihumbi by’amaseikeli ya zahabu na feza.
Mbega ngo amasezerano yawe arandyohera,
kurusha ubuki mu kanwa kanjye !
Ibyemezo byawe ni byo murage wanjye,
ni na byo byishimo by’umutima wanjye.
Mbumbuye umunwa wanjye ngo miragure,
kuko mfite inyota y’amatangazo yawe.
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba mwiza :
twumva ijwi ryawe maze tukagukurikira.
Alleluya.
IVANJILI
+ Luka (Lk 19, 45-48)
Muri icyo gihe, 45Yezu yinjira mu Ngoro y’Imana atangira kuyirukanamo abacuruzi. 46Arababwira ati « Haranditswe ngo « Inzu yanjye izaba iyo gusengeramo ; naho mwebwe mwayigize ubuvumo bw’abambuzi. » » 47Buri munsi yigishirizaga mu Ngoro. Abatware b’abaherezabitambo n’abigishamategeko, kimwe n’abakuru b’umuryango, bashaka ukuntu bamwicisha. 48Nyamara ntibabona aho bamuturuka, kuko rubanda rwose bari bamuteze amatwi, bitaye cyane ku byo yavugaga.


text:
Esiteri 1
Ibirori byUmwami Ahasuwerusi
1.Ku ngoma ya Ahasuwerusi (Ahasuwerusi uwo ni we wategekaga ibihugu ijana na makumyabiri na birindwi uhereye i Buhindi ukageza Etiyopiya), 2.Umwami Ahasuwerusi yari ku ntebe yubwami ku murwa wi Shushani. 3.Mu mwaka wa gatatu ari ku ngoma, atekeshereza abatware be bose nabagaragu be ibyokurya, abakomeye bu Buperesi nu Bumedi nimfura nabatware bintebe bateranira imbere ye. 4.Amara iminsi yerekana ubutunzi bwo mu bwami bwe bwicyubahiro, nigitinyiro cyubwiza bwe buhebuje, iyo minsi yari ijana na mirongo inani. 5.Nuko iyo minsi ishize, umwami atekeshereza abantu bose ibyokurya bari ku murwa wi Shushani, abakomeye naboroheje, bamara iminsi irindwi ku rurembo rwurugo rwibwami. 6.Hari hakinzwe imyenda yibitare niyirabura nkibyatsi bibisi niyimikara ya kabayonga, imanitswe nimishumi yibitambaro byibitare byiza niyimihengeri ku nkingi zamabuye yitwa marimari. Iyo mishumi yari ifashwe nimpeta zifeza, kandi hariho nintāra zizahabu nifeza ku mabuye ashashwe ya marimari yamabara menshi, atukura nayibitare nayimihondo nayimikara. 7.Babahera ibyokunywa mu bintu byizahabu bidahuje urugero, na vino yibwami nyinshi kuko ari ko umwami yatangaga. 8.Uko kunywa kwabaye nkuko byategetswe, nta wabahataga kuko umwami yari yategetse abanyabintu bye bose ko baha umuntu wese uko ashatse. 9.Kandi Umwamikazi Vashiti na we atekeshereza abagore ibyokurya mu nzu yibwami, ari yo yUmwami Ahasuwerusi.
Umwamikazi yanga kwitaba umwami
10.Nuko ku munsi wa karindwi umwami anezeza umutima na vino, ategeka Mehumani na Bizita na Haribona, na Bigita na Abagita na Zetari na Karikasi, inkone ndwi zaherezaga Umwami Ahasuwerusi, 11.ngo bazane Umwamikazi Vashiti imbere yumwami yambaye ikamba, kugira ngo amurikire abantu nabatware ubwiza bwe kuko yari umunyaburanga. 12.Ariko Umwamikazi Vashiti yanga kuzanwa nitegeko ryumwami yamutegekesheje inkone ze. Umwami ni ko kurakara cyane, uburakari bugurumana muri we. 13.Umwami aherako abaza abacurabwenge bazi ibyabaye kera (kuko ari ko yabigenzaga ku bacurabwenge bazi amategeko namateka bose, 14.kandi umwami yegerwaga na Karishena na Shetari na Adimata, na Tarushishi na Meresi na Marisena na Memukani, abatware barindwi bu Buperesi nu Bumedi, ari bo bashyikiraga umwami bakaba mu cyimbo cyimbere ku mwami). 15.Umwami arababaza ati Umwamikazi Vashiti turamugenza dute mu byamategeko, kuko yagandiye itegeko Umwami Ahasuwerusi yamutegekesheje inkone? 16.Memukani asubiriza imbere yumwami nabatware ati Umwamikazi Vashiti ntacumuye ku mwami wenyine, acumuye no ku batware bose no ku mahanga yose ari mu bihugu byUmwami Ahasuwerusi byose, 17.kuko ibyo umwamikazi yakoze ibyo bizamamara mu bagore bose bitume basuzugura abagabo babo, nibivugwa yuko Umwami Ahasuwerusi yategetse ko Umwamikazi Vashiti amwitaba akanga. 18.Ndetse uyu munsi abatwarekazi bu Buperesi nu Bumedi nibumva ibyo umwamikazi yakoze, na bo ni ko bazagira abatware bumwami bose. Nuko rero hazabaho agasuzuguro kenshi nuburakari. 19.Umwami niyemera inama ategeke itegeko ryumwami, maze ryandikwe mu mategeko yAbaperesi nAbamedi rye guhindurwa, yuko Vashiti atazongera kugera imbere yUmwami Ahasuwerusi, kandi nicyubahiro cye cyubwamikazi agihe undi umurusha ingeso nziza. 20.Nuko bamamaze iteka umwami agiye guca rikwire mu gihugu cye cyose kuko ari kinini. Ni ho abagore bose bazubaha abagabo babo, abakomeye naboroheje. 21.Iyo nama ishimwa numwami nabatware. Umwami aherako abigenza uko Memukani yamugiriye inama. 22.Yohereza inzandiko mu bihugu byumwami byose, igihugu cyose uko imyandikire yacyo iri, nishyanga ryose uko ururimi rwaryo ruri, ngo umugabo wese ajye ategeka mu rugo rwe, kandi ngo baryamamaze mu ndimi zabantu be uko zingana.
Uri gusoma Esiteri igice cya:


text:
Abaturage bo mu kagari ka Bugera, mu murenge wa Remera, baravuga ko bagorwa no kubona aho bidagadurira kuko mu kagari kose batuyemo nta kibuga kiharangwa, n’icyo bagerageje guhanga ngo bajye bakiniramo, ubuyobozi bwagihagaritse.
Bamwe mu muri aka kagari Imvaho Nshya ko baheruka ikibuga cy’umupira mbere y’umwaka 1998, kuko icyo bakiniragamo cyo mu mudugudu wo Kumukiza cyakozwemo umudugudu gituzwamo abaturage.
Kuri ubu ngo urubyiruko rwo muri aka kagari ntirufite aho rwidagadurira, abana bakinira mu mihanda, ku buryo ababyeyi bafite impungenge z’uko rumwe mu rubyiruko rwishora mu bikorwa by’urugomo no kunywa ibiyobyabwenge.
Murindabigwi Fabrice w’imyaka 30, utuye mu mudugudu wa Gisunzu avuga ko ubu bari mu bwigunge, kubera kutagira aho kwidagadurira.
Yagize ati “Twagerageje no gukora ikibuga kigiye kuzura, ubuyobozi buraduhagarika, kandi ni ikibuga cyari cyaratangijwe n’intore zari ku rugerero. Baragihagaritse biradutungura kandi twari twaragihawe n’akagari, n’imiganda y’ukwezi ni ho twayikoreraga, twari tumaze gushyiramo n’amafaranga asaga ibihumbi 70, kuko twumvaga turi kwikorera, nta kibazo.Ubu rero turi mu gihirahiro,.. turigunze nk’urubyiruko.”
Uwizeyimana Jean de Dieu, na we yagize ati “Akagari ka Bugera kose nta kibuga tugira, kuva mu 1998, turi mu bwigunge kubera kutagira ikibuga. Abana barakinira mu muhanda, abandi kubera kubura imyidagaduro iyo bigeze nimugoroba binateza ubujura mu mudugudu kubera o ntaho kwidagadurira hahari.”
aba baturage bahamya kko kugira ngo babashe kwidagadurira ahabugenewe, bisaba ababishoboye kujya gutira ibibuga mu tundi tugari n’imirenge bahana imbibi, bagakora urugendo rutari munsi y’ibilometero bitatu.
Munyanziza Innocent, Umuyobozi w’Umudugudu wa Gisunzi, aho abaturage bagerageje guhanga ikibuga cy’umudugudu, aherutse kugaragariza ubuyobozi iki kibazo cy’uko abaturage badafite aho bidagadurira, ndetse n’aho bagerageje kwihangira ikibuga ubuyobozi bukabahagarika mu gihe bari batangiye kugikiniramo, ubu bakaba bari mu gihirahiro, bibaza aho bazajya bidagadurira.
Nambaje Aphrodice, Umuyobozi w’Akarere ka Ngoma asubiza kuri iki kibazo yabajijwe mu nama mpuzabikorwa, yavuze ko bikomerera umuyobozi mu gihe ayobora abaturage batidagadura, agaragaza ko bagiye kugikurikirana kigakemurwa.
Yagize ati “Ntushobora kugira abaturage batidagadura, badatera ruhago, abaturage badakina…waba ufite akaga.Gukina ni ibanga ryo kuramba, bibagabanyiriza na bya bibazo byo gushotorana. Tuzabasura turebe icyo kibuga, tumenye n’impamvu cyakozwe nyuma kigahagarikwa, hanarebwa niba cyakongera kigafungurwa.”
Akagari ka Bugera gatuwe n’abaturage batagira aho kwidagadurira, ni kamwe muri tune tugize umurenge wa Remera, uherutse kwegukana umwanya wa kabiri ku rwego rw’igihugu mu irushanwa y’umupira w’amaguru ryiswe Umurenge Kagame Cup, ku buryo abaturage biyumvamo icyizere cyo kuzandika amateka mu mikino haba mu Rwanda ndetse no ku rwego mpuzamahanga.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ujya umenya guhunga ibyaha?
“ Bukeye yinjira mu nzu gukora umurimo we, ari nta bandi bagabo bo mu nzu barimo. Uwo mugore afata umwenda we aramubwira ati “ Turyamane”. Amusigira umwenda we arahunga, arasohoka.” Itangiriro 39 :11-12
Aha ni igihe Yosefu yabaga muri Egiputa, nyuma ngo nyirabuja ariwe mugore wa Potifari aramubenguka ngo akajya amwoshya ngo baryamane. undi nawe arahakana pe ati “ None nabasha nte gukora icyaha gikomeye gityo, ngacumura ku Mana ? Itangiriro 39:9.
Nyirabuja yaje gucunga igihe Yosefu yinjiye munzu gukora umurimo we nk’uko byari bisanzwe, noneho umugore ngo ahita afata umwenda wa Yosefu ati “Turyamane” !!! Itangiriro 39:12
“Nukora ibyiza ntuzemerwa? Ariko nudakora ibyiza, ibyaha byitugatugira ku rugi, kandi niwowe byifuza ariko ukwiriye kubitegeka” Itangiriro 4:7 .
Mu yandi magambo ngo icyaha kikubikiye nk’inyamaswa igutegeye ku muryango ngo igusumire!!!
Ikintu rero cyanteye ubwoba, nuko icyaha nta muntu gitinya, ni nk’urupfu. Si ikibazo cy’umurimo nkora mu itorero cyangwa se mu idini runaka, si ikibazo cy’imyaka maze mu gakiza, kuko na Bibiliya iravuga ngo ntituragera aho satani atabasha kugeza imyambi, nuko rero wirinde. Nagiye mbona abato n’abakuru, abamaze igihe kunini n’igito bose bajya bagwa mu moshya iyo hatabayeho kwirinda no gutabarwa n’Imana yo mu ijuru! Bibiliya kandi ikambwira ngo uwambara imyambaro y’urugamba ye kwirata nkuyiyambura aruvuyeho. Icyampa nanjye nkazarangiza urugendo rwanjye amahoro.
Nyirabuja wa Yosefu rero , njye mbona yari gatumwa, yari yaratumwe na satani kwica ubugingo bwa Yosefu kugirango ibyo Imana yamuvuzeho byose bibe imfabusa, ariko Imana ishimwe ko yamuneshereje, iyaba Yosefu yaratsinzwe wenda natwe kuri ubu tuba tubyitwaza ngo ntakundi byagenda!!
Igikomeye cyane ngo ni ukuntu icyaha kikubikira nk’inyamaswa ku muryango ngo igusumire! Iri jambo ni ryo Uwiteka yabwiye Kayini, asa nkaho amuburira ngo ataza kugwa mu mutego w’icyaha ,ariko biranga biba iby’ubusa yica murumuna we!!!! Yesu adusure
Buriya nubwo ngenda mu muhanda , nkabyuka nkajya ku kazi, nkirirwayo, nimugoroba nkagaruka mu rugo cyangwa se nkajya ku rusengero nkabona gutaha ariko nziko aho hose satani aba anyubikiriye ngo angushe mu byaha ariko nkwiriye kubitegeka mu izina rya Yesu.
Yosefu we rero ngo abonye bikomeye akuramo ariruka arahunga!!!! Iyaba akiriho nakamubwiye nti Yesu aguhe umugisha wabaye intwari udusigira urugero rwiza!
Nkimara gukizwa hari amagambo banyigishije, maze nyabika mu mutima wanjye, nuyu munsi ndacyayibazaho” Guhungisha Yesu uri muri wowe”. Ubwayo ntiwahita uyumva, ariko bansomeye ijambo riri muri Matayo 2:13 “ Bamaze kugenda, Marayika w’Umwami Imana araza, abonekera Yosefu mu nzozi ati” Byuka ujyane umwana na nyina uhungire muri Egiputa, ugumeyo kugeza aho nzakubwirira, kuko Herode agenza umwana ngo amwice”
Tujya turirimba ngo sinzibagirwa igihe nakizwaga, ubwo Yesu yinjiraga murijye, mu by’ukuri nanjye ibyo byambayeho Yesu yinjira murijye numva ibintu bibaye bishya kandi nubu numva andimo pe. Nubwo bimeze gutyo, hari Herode ugenza umwana ngo amwice, hari muka potifari ukubikiriye kugirango ahari arebeko yaburizamo umugambi w’Imana ku buzima bwawe, ariko ukwiye kubitegeka, Yosefu we ngo yamenye ko ubugingo buhenze akuramo ariruka ahunga icyaha!!! Yosefu wundi nawe ngo yahungishije Umwana Yesu kuko yamenye ko Herode amugenza ngo amwice, yagarutse aruko marayika amubwiye ko Herode yapfuye.
Urugero rw’uko wahungisha Yesu uri muri wowe:
-Nshobora kuba ndi ahantu bagatangira ibiganiro bidahesha Imana icyubahiro, iyo bibaye ngombwa iyo nticaye aho ngo mbabwirize, mpitamo kwimuka cyangwa ngataha ngo ntakomeretsa Yesu uri murijye
- Hari amanama menshi atari ay’abantu bakijijwe, ibirori runaka, imihango( nk’ibirori byo kwongera abakiriya ba primus, GUMA GUMA….),
NB: iyo ubanye n’umuntu igihe kirekire wagombye no kumenya ibyo akunda n’ibyo yanga kugirango ujye ubimurinda ari nabyo nise guhungisha Yesu uri muri jye
Mu gitabo cy’umugenzi, Mukristo ajya gutangira inzira ijya mu rurembo Siyoni, hari ibintu by’ingenzi yabanje kwigishwa bizamufasha mu rugendo , none nanjye nifuzaga kukubwirako kumenya guhunga icyaha, nacyo ari kimwe mu bintu bizagufasha kurangiza urugendo rwawe amahoro.
MANA NK’UKO WAFASHAGA BA SOGOKURUZA, NIKO NATWE UZADUFASHA TUGEZE KU GUPFA
Ibihe byiza.
Alice Rugerindinda


text:
Tecno PHANTOM 6+ ikoze ku buryo idashobora kwangirika
Ni kenshi utunga telefoni nziza uyirebeye inyuma ndetse no ku bintu bitandukanye ishobora gukora ariko nyuma yo kuyikoresha iminsi itari myinshi igatangira gukoboka.
Nubwo mu kubyirinda abantu benshi bahitamo gushyiraho icyo twakwita igifuniko (cover), usanga bituma telefoni itakaza ubwiza bwayo yakoranywe.
Kuri Tecno Phantom 6+ iherutse gushyirwa ahagaragara na Sosiyete ya Tecno, uku gukobagurika cyangwa kurwana no gushyiraho igifuniko ni amateka kuko ikozwe mu buryo ubwiza bwayo budashobora kwangirika.
Iyi telefoni yageze ku isoko ry’u Rwanda tariki ya 7 Ukwakira 2016, igice cyayo cy’inyuma kigizwe n’utwuma dutanu dutuma idakoboka ndetse n’ubwiza bwayo bukiyongera ndetse ikagira n’ikirahure cyo mu bwoko bwa gorilla v3.0 kitajya gipfa kumeneka ndetse na batiri yayo ikomeye.
Igitangaje kandi ni uko biriya byose bidatuma umubyimba wayo wiyongera ahubwo ukomeza kuba muto ku kigero cya mm 7.7.
Uretse ibi kandi Tecno Phantom 6+ ifite umwihariko wo gufotora amafoto meza aho abantu 10 bashobora no kwifata selfie bose bakagaragara bitabaye ngombwa ko biyegeranya cyane.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ruhango: Hashojwe icyunamo hibukwa abajugunywe mu mugezi wa Kiryango ari bazima
Imiryango ifite ababo bajugunywe muri uyu mugezi bahashyira indabo Ubwo hasozwaga icyunamo tariki ya 13/04/2014, mu karere ka Ruhango cyashorejwe ku mugezi wa Kiryango, mu kagari ka Kubutare mu murenge wa Mwendo, More...
GISHUBI: Bibutse abaho bishwe bagatabwa mu kanyaru
Umurenge wa Gishubi uturiye uruzi rw’akanyaru mu gihe cya Jenoside, abatutsi bari bahaturiye bawuroshywemo ari benshi. Mu muhango wo kubunamira kuri uru ruzi, abaharokokeye basabye ko uwaba wese azi amazina More...


text:
Duheruka Fiston na Frank batashye muri Ghetto aho Frank yari asanzwe aba wenyine bagiye kubana ndetse na Diregiteri hamwe na Maman wa Fiston yabyemeye nta kibazo gusa ariko nanone Diregiteri yahise abwira Frank ati nubwo mugiye kubana hanze y’ikigo ariko umenye neza…….
….. Fiston yahise abibwira Diregiteri hanyuma nawe arabemerere gusa Diregiteri yabwiye Frank ati umenye neza ko ngomba kujya menya neza ko mwize neza kandi Fiston akajya aza kunyereka amanota agira mu ma quiz agenda akora kugira(...)
Duheruka Fiston na Frank batashye muri Ghetto aho Frank yari asanzwe aba wenyine bagiye kubana ndetse na Diregiteri hamwe na Maman wa Fiston yabyemeye nta kibazo gusa ariko nanone Diregiteri yahise abwira Frank ati nubwo mugiye kubana hanze y’ikigo ariko umenye neza…….
….. Fiston yahise abibwira Diregiteri hanyuma nawe arabemerere gusa Diregiteri yabwiye Frank ati umenye neza ko ngomba kujya menya neza ko mwize neza kandi Fiston akajya aza kunyereka amanota agira mu ma quiz agenda akora kugira ngo nze ndeba niba hari ikitagenda nzahita mbatandukanya.
Ubwo na Frank yahise amwemerera ko nta kibazo azamwitaho kandi akajya amusobanurira nk’umuntu utari umenyereye kwiga muri Secondary birumvikana yari amenyereye ibya Primary kandi nabwo baba biga bataha bitandukanye no kwiga uba ku kigo cyangwa muri Gettho Aho urya ari uko uvuye kuri boutique kugura ibyo kurya mu gihe iwanyu wavaga ku ishuli ubaza ibyo bahishije utazi n’aho byavuye.
Fiston na Frank ubwo bahise bafata ibyo bikapu bya Fiston baragenda bajya muri ako kavumo ka Frank bagiye kujya babanamo ari babiri, Gusa iyo Ghetto yari iri ahantu hari amazu menshi ari mu gipangu asanzwe abamo n’abandi banyeshuli ahanini usanga inzu imwe ibamo babibiri babiri uretse Frank niwe wenyine wabaga mu nzu ari umwe.
Ubwo bageze aho ngaho nyine basanga hari n’abandi bana benshi muri icyo gipangu dore ko haba ari mu gihe cy’amasomo cyangwa ikitari icyamasomo hataburagamo abanyeshuli cyane ko kujya kwiga uba muri Ghetto biba ari ubushake ujya mu Ishuli iyo bikujemo kuko ntawe ujya akubaza ngo kuki utagiye kwiga kuko nta Animateur uhaba aho ngaho.
Ubwo bakigera mu rugo aho ariko bashatse ibyo guteka kuko bwari bwije barateka hanyuma ari nako baganira mbese nk’abantu bari bamaze n’iminsi batabonana cyane ko banaturuka muri catier imwe kandi baba banafite byinshi baziranyeho by’aho iwabo muri Cartier.
Gusa Fiston yaje kugera ku bijyanye n’urugendo rwe hanyuma abwira Frank iby’umukobwa wamwakiriye akigera ku marembo y’ikigo hanyuma amubwira ko yitwa Angel gusa Frank akimara kumva iryo zina yahise asa n’uhindutse mu maso naho
Fiston: Bite se Angel uramuzi?
Frank: Ubundi se mwahuye gute wamenye gute ko yitwa Angel?
Fiston : Hhhh ntubizi se ko ndi umu Nyakigali? Ubwo nawe kweli uririrwa ubaza ubusa
Frank: Nonese yakubwiye ko yiga mu wa kangahe?
Fiston: Sha reka kumbaza byinshi gusa wumve ngo nange umukobwa yantunguye cyane kuburyo utabyumva mbese ndumva n’ubu nta mahorro mfite kubera Malayika (Angel ) wange nahuye nawe uyu munsi
Frank: Hhhhh (aseka cyane) bivuze ngo rero umugore wanjye wamukunze?
Fiston: Reka reka, Uriya mwana usa kuriya urakeka wamwiharira wenyine se? kbsa nureba nabi ndamugutwara kandi ntago ari blague man ubyumve kbsa
Frank: Ariko man jya ureka Blague ngewe sinkina ku mwana wange, ahubwo ka mpite muhamagara aze hano kundeba
Ubwo ako kanya Frank yahise ajya munzu afata telephone ahamagara Angel amusaba kuza ku musura ngo basangire ibya nimugoroba
Frank: Hello chch
Angel: Ndakumva mukunzi mwiz
Frank: Chr none ko nshaka ko uyu mugoroba uza tugasangira ibya nimugoroba?
Angel: Urumva ari iki wansaba nkakikwima ngifite mukunzi wange? Ahubwo mukanya ndaba nkugezeho
Ubwo muri ako kanya Frank yahise abwira Fiston ati uraje mukanya urebe ko Angel wavugaga ataraba angezeho ahubwo wowe uraza kumirwa, Gusa Fiston nawe yumvishe aguye mu kantu ahubwo asigara yibaza impamvu itumye amuvuga ariko ariyumanganya arenzaho.
Nta mwanya ushize Angel yahise ahagera ubwo aba araje ariko nyine Fiston niwe wari uri hanze Frank yari asa n’ugiye mu nzi ho gato kuko bari batekeye hanze ku mbabura ariko bicaye muri chamber ubwo umwe yarasohokaga akareba aho ibyo batetse bigeze ubundi agasubira munzi kuba biganirira.
Angel akinjira mu gipangu yahise akubita amaso Fiston abura aho akwirwa abura icyo amusubiza, gusa ako kanya na Frank yahise asohoka asanga Angel yahagaze yabuze gusuhuza ngo akomeze yinjira nk’uko yari asanzwe abigenza ndetse yabuze n’ubusubira iyo aturutse ni uko na Fiston yaramubonye ananirwa kumuha karibu no kumusuhuza biramunanira
Frank agisohoka yahise abona uburyo abo bombi barimo kurebana habuze n’umwe ugira icyo avuga amera nk’ukubiswe n’inkuba ariko nawe abyitwaramo nk’umuntu……………………
Episode ikurikira ni ejo iki gihe
ndabasuhuje!!ntakuntu mwakosora imyandikire yanyu ??harimo amakosa menshi n’amagambo adakoreshwa mu Kinyarwanda.Murakoze
Eeee! man utabwirako yamumutwaye!
Good story but poor editing!
Reka manze?!! iki kinyarwanda ni icya he?!
Muraho bakunzibacu episode 4 kotwayitegereje tugaheba amatsiko yaratwishe rwose
umva men ubutight bumez 4 komez shan !
Komeza ndumva ari sawa
Mukomeze Turebeko Irungu Ryashira
Let’s goooooo
Ahwiiiiiii... bitangiye kuryoha
Twakomejeeeee


text:
Apr 01, 2016 Bienvenu Ndacyayisenga Andi makuru 0
I torero Umusozi w’ibyiringiro riherereye ku Kimisagara ( Kwa Mutwe ) mu karere ka Nyarugenge mu munjyi wa Kigali, kuri uyu wa kane tariki 03 Werirwe 2016 hatangiye igiterane cy’ amasengesho kizamara iminsi ine(4) , dore ko kiri kwitabirwa na bamwe muhanzi ba komeye bahano mu Rwanda, n’ abakristu baturutse hirya no hino mu gihugu nabo bakomeje kuza biyongera ku basanzwe, ngo batakambire Imana kugirango ibyo satani yabanyaze babigaruze ukwizera.
Umuyobozi mukuru w’ itorero Hope Prayer Mountain Church( umusozi w’ ibyiringiro) Madam, Apotre Mukabadege Liliane yatangaje ko Imana yamuhaye impano yo gusengera abantu bose maze nayo ubwayo igakora ibitangaza ibinyujije muri we. Mu ijambo rye yagize ati; “ngira ngo mwabonye ko ku munsi wa mbere benshi bamaze kuyakirizwamo ibyaha , abandi barozwe Imana ikabakiza ibyo barozwe , amagambo babwiwe n’abapfumu ndetse n’ibyo babahaye bakabizana imbere y’Imana ngo ibakize kandi bagakira n’amasezerano bahawe n’imbaraga za satani bigapfa ubusa kubera amaraso ya Yesu n’imbaraga z’umwuka wera”.
Bamwe mu bitabiriye aya masengesho batangarije Isange.com ko muri aya masengesho baboneramo imbaraga z’umwuka wera , bagakizwa ibyaha , bakaruhuka umutima bitewe nuko ibyo baje gusengera byasubijwe , nyuma bakazahabwa umwanya wo gushima Imana.
Hasengewe kandi abashomeri basaga mirongo icyenda(90)
Dore uko byari bimeze mu mafoto ku munsi wa mbere.
Nd. Bienvenu/Isange.com/Tel;+250785247778,+250725040607.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Oct 13, 2015 Bienvenu Ndacyayisenga Andi makuru 0
Abantu batari bake usanga basaba Imana kubaha ibihwanye n’ukwifuza kwabo ko mu mutima nk’uwizera rero kugira ngo ukure mu by’umwuka; nta yandi mahitamo mu gihe waba ufitanye ikibazo na mugenzi wawe usibye kuba wamubabarira kabone n’ubwo yaba ari we nyirabayazana w’ikibazo cyaba cyiri hagati yanyu.
Kwiga kubabarira ni intambwe nziza iganisha umukrsito mu iterambere rye mu by’umwuka. Ibi bivuze ko ubaye uri umukristo udashobora kubabarira; ntushobora no gutera imbere mu by’umwuka. Imana ntishobora kubabarira abatabarira kubera ko kutababarira ubwabyo nabyo ari icyaha.
Isuzume urebe niba nta kibazo waba ufitanye na mugenzi wawe; nusanga gihari utere intambwe umubabarire maze amakibirane cyangwa se aho bitagendaga neza hagati yanyu byibagirane bisigare ari amateka.
Iyi nyigisho tuyikesha igitabo cyitwa “Spiritual Growth” cy’itsinda ry’ivugabutumwa ryitwa “Don Clowers Ministries”.
By:Nd. Bienvenu/Isange.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ibishyimbo rusange bihingwa ku bushyuhe bwa 17.5-27*c. ubushyuhe buri hejuru ya dogere 30 butuma imbuto zigwa, n’ubushyuhe bukeya burangiza. Bihingwa kuri alititide ya 600-1950m.
Ibshyimbo bikenera imvura nyishi igabanyije neza (300-400mm ku kiziga cy’ihinga) Ariko igihe cy’izuba mu isarura kirakenewe. Igihe cy’izuba cyangwa icy’ubukonje kirekire cyangiza ibishyimbo. Ibishyimbo bya mishingiriro bisaba ahantu hagwa imvura nyinshi ariko ibishyimbo bya dwarf bikunda ubutaku butose. Bisaba ubutaka bukomeye burimo ifumbire,PH yegereye 7 kandi bwumutse neza. Bikunda itaka ririmo umunyu.
Isarura/ihunika
Imiteja isarurwa itarakura neza. Isarurwa rikorwa nyuma y’ibyumweru 7-8 nyuma yo gutera imbuto.
Imisogwe isoromwa buri minsi 2-3. umubare w’ibyasaruwe uba mwinshi kuri mishingiriro kurusha ibyo hasi. Ibishyimbo byumye bisarurwa igihe byeze cyane byabaye umuhondo. bimwe biba bigiye kumeneka. Ibishyimbo byasaruwe biranikwa , bikuma kugeza aho babihura. Nyuma yo kubihura, ibishyimbo biranikwa kugera kuri 12% y’ubutite kugira ngo bibikwe neza.
Ibyo abahinzi bakora:
Kwanika ibishyimbo ku zuba ni ingenzi ku gira ngo bibikwe neza. Mbere yo kubihunika, vanga imbuto z’ibishyimbo na:
Ivu
Diatomite
Guhunika ibishyimbo byumye mu kigega gitunganyije gikoze mu cyuma cyangwa parasitke hajyamo akayaga, kujya urebamo nib anta dukoko twagiyemo.
Uko twafata neza ibishyimbo biri mu murima
Ibishyimbo biribwa cyane, bifata umurongo ngenderwaho w’ibiro 25-35kuri hegitari. Nk’ibindi binyamisogwe, ibishyimbo bishobora gufata nitrogen ivuye mu kirere. Ntabwo bikenera nitrogen iturutse mu ifumbire.
Ubutaka bukomeye bufite ifumbire nkeya ntabwo butanga umusaruro mwiza. mu gihe ifumbire ihari, hakenewe ifumbire nziza y’imborera cyangwa ifumbire nziza yo mu murima yaboze. Mu guhagarika ibishyimbo mu murima, ubyubakira igitanda nibura cya metro 1 mu kurwanya ubutaka kwangiza igihingwa. Gukoresha ifumbire neza bituma umusaruro wawe wiyongera. Binabona nitrogen ihagije.
Bibaze, ugomba kubagara ibishyimbo by’imiteja. ibagara rya 1 rigomba kuba mu byumweru 2-3. nyuma hagakorwa irindi bagara mu byumweru 2-3 nyuma. mu kubagara, ibihingwa byigiye hejuru birakenewe mu gufasha ibishyimbo gufataho no kubirinda udukoko tuguruka. guhinga ibishyimbo mu butaka butose bituma bigira indwara nka anthracnose na fusarium ituma imizi ibora.
Ibishyimbo rusange bikenera amazi no kubyuhira. Gufumbira bigira akamaro mu karere kadakonja cyane. kuhira baba bikenewe. Mu buhinzi bwo mu cyaro, ubuhinzi ntabwo bakunda kubufumbira. guhinduranya ibihingwa mu murima ni ngombwa mu guhagarika indwara nka rust y’ibishyimbo. powdery wildew, anthreacnose na fusarium ituma imizi ibora.
Fumbira umurima wawe neza, uhinge imiteja ku gasozi aho kubora kw’imizi kutaboneka. Irinde kuhira n’imiringoti ku kubora kw’imizi no kujyamo udukoko twitwa nematode.
Ibishyimbo
Labels: ibishyimbo, imboga, ubuhinzi


text:
Intara y’amajyepfo: Ubuyobozi bw’inzego z’ibanze burasabwa kongera imbaraga mu gukurikirana abambuye ibigo by’imari
Hagamijwe kurebera hamwe aho kwishyuza ba bihemu bambuye ibigo by’imari, bimwe bikabiviramo gufunga imiryango, ubuyobozi bukuru bwa Banki Nkuru y’igihugu n’abayobozi b’uturere bungirije bashinzwe imari n’iterambere mu Turere two mu Ntara y’amajyepfo, abanyamabanga nshingwabikorwa b’imirenge ndetse n’abayobozi ba za Sacco zo muri iyi Ntara, bagiriye inama i Huye kuwa 5/6/2013
Guverineri wa Banki Nkuru y’igihugu, Rwangombwa John, yagize ati “Muri iki gihe dushishikariza Abanyarwanda kugana ibigo by’imari, nyamara hari abaka inguzanyo bagaragaraho umuco mubi wo kutishyura, bityo bagahombya ibi bigo, na byo bigahombya abaturage.”
Uyu muco mubi wo guhombya ibigo rero ngo utuma hari abatinya kugana amabanki, batinya kuba bayabitsamo hanyuma akabahombya. Ni yo mpamvu rero, uretse gushaka kugaruza amafaranga y’abaturage babitsaga muri ibi bigo, ngo gukomeza gukurikirana aba bahemu ai uburyo bwo gutuma abaturage bagirira icyizere ibigo by’imari.
Guverineri yakomeje agira ati “ikibazo cy’abambuye ibigo by’imari bigafunga twasabye ko gikurikiranwa, ariko kugeza ubu ntacyo biratanga kigaragara. Ino aha muri kubikora gute?”
Aha, abayobozi b’Uturere bungirije bashinzwe ubukungu n’iterambere bo mu Turere two mu Ntara y’amajyepfo basobanuriye Guverineri ko hari amafaranga bamaze kwishyuza, ariko ko atari yose. Icyakora, ngo hari n’abantu batabashije kubona kuko bimutse, hakaba n’abagaragaza ko bishyuye nyamara bakaba bakibarwaho umwenda.
Iyi nama yarangiye abari mu nama bemeranyijwe ko uku kwezi kwa Kamena kuzarangira abashobora kwishyuzwa bose bishyuye cyangwa bagaragaje igihe bazishyurira, ariko bidatinze. Hanasabwe ko abatemera kwishyura baregwa mu nkiko, kandi ko uku kwezi kwa Kamena kuzarangira aba bayobozi bagaragaje urutonde rw’ababuriwe irengero, bakarushyikiriza ubuyobozi bukuru bw’igihugu na bwo bukazabashakisha.
Sacco zo zizarindwe abazambura
Abayobozi ba za sacco bafashe ijambo bagaragaje ko nabo bajya bagira abantu bafata inguzanyo, kwishyura bikagorana. Ikindi kandi, ngo hari abaza kwaka inguzanyo iwabo bafite imyenda mu yandi mabanki, nyamara bo batabizi, bakazabimenya ari uko babonye batangiye kugorana mu kwishyura.
Kugira ngo rero za Sacco zitazahura na ba bihemu bazihombya, hasabwe ko uwatse inguzanyo uzajya ugira ubukererwe bwo kwishyura bw’iminsi igera kuri 15, azajya ashyikirizwa inzego z’ubuyobozi bw’ibanze kugira ngo akurikiranwe bikiri mu maguru mashya.
Mu rwego rwo kwirinda gutanga inguzanyo ku bantu bahemutse mu yandi mabanki, Guverineri Rwangombwa yemereye za sacco kuzazishyikiriza ibikoresho by’ikoranabuhanga bizazibashisha kumenya abaje kwaka inguzanyo kandi bafite izo batishyuye mu yandi mabanki.


text:
Indwara y’ubudomo “Septoria passiflorae” yandurira cyane mu mbuto z’amatunda. Igira ibimenyetso bitandukanye birimo ubudomo bw’ibihogo ku mababi,ku biti ndetse no ku matunda.
Uko wakwirinda indwara y’ubudomo ya Sebutoriya yibasira Amatunda Uko wakwirinda indwara y’ubudomo ya Sebutoriya yibasira Amatunda
Indwara ya “Septoria passiflorae”yangiza amatunda,ku buryo ahunguka n’asigayeho akera nabi kandi abishye
Ku matunda ubwo budomo bugenda buteraterana bugahinduka ikibara kimwe kinini. Amatunda arwaye,ahisha nabi cyangwa akabora kandi agatanga umutobe utaryoshye.
Uburwayi n’aho bwaba buke,butera uguhunguka kw’amababi n’amatunda ku buryo igiti gisaza imburagihe.
Uko iyi ndwara ikwirakwira n’uko yarwanywa
Iyi ndwara yandurira mu tubuto two gutera. Igiti kirwaye cyanduza ibindi byegeranye kubera amazi y’imvura cyangwa yo kuvomerera nk’uko tubikesha igitabo cya NAEB cyitwa “Ibyonnyi n’indwara by’imboga n’imbuto”.
Ubudomo bwa Seputoriya bukwirakwizwa mu gihe cy’imvura bukagaragara mu gihe cy’izuba hamaze kumuka. Iyo maracuja zabaye igihuru,iyi ndwara iriyongera cyane.
Mu kuyirwanya,umuhinzi yirinda kutegeranya ibiti mu gihe cy’itera. Umuhinzi agerageza kubakira ibiti bya Marakuja. Ikindi umuhinzi akora ni ukwitabira gukata ibisambo no kugabanya amababi hakinjira urumuri mu murima.
Ikindi yakora ni ugukoresha imiti irimo cuivre “oxychlorure de cuivre”. Bahinzi,n’ahanyu guhinga imbuto neza ariko munaharanira icyatuma zikura neza nta ndwara,bityo mukabona umusaruro mwiza,bikabafasha kwiteza imbere.
Uko wakwirinda indwara y’ubudomo ya Sebutoriya yibasira Amatunda
Indwara y’ubudomo “Septoria passiflorae” yandurira cyane mu mbuto z’amatunda. Igira ibimenyetso bitandukanye birimo ubudomo bw’ibihogo ku mababi,ku biti ndetse no ku matunda.


text:
Gutegeka kwa kabiri 32:13-14 "Yarabuzamuye ibutambagiza mu mpinga z’imisozi yo mu isi, Burya umwero wo mu mirima, Abuha kunyunyuza ubuki bwo mu rutare, N’amavuta ya elayo yo mu gitare kirushaho gukomera, N’amata y’inka n’amatamatama. Abuha ibinure by’abana b’intama, N’amapfizi y’intama y’i Bashani n’ihene, N’ingano zihunze zirushaho kuba nziza, Nk’uko urugimbu rwo ku mpyiko rumeze, Wanyoye vino yenzwe mu maraso y’inzabibu".
Nakomeje gusoma inkuru igaragara muri kiriya gice cya 32.
Ubundi kiriya gice kiri mu bice byitirirwa Indirimbo za Mose.
Mose yabanje kuririmba indirimbo ya mbere bamaze kwambuka inyanja itukura (Reba Kuva 15).
Iki gice cya 33 n’indirimbo ye ya kabiri yanditse amaze imyaka 40 mu butayu. Yayanditse ari mu minsi ye ya nyuma arimo asezera.
Nk’uko bigaragara mu mirongo ibanza twavuzeho ndetse n’ikurikira, Mose yibutsaga abanyisiraheli imirimo ikomeye Imana yabakoreye. Yabikoze agamije ku barema umutima kubera igihe kirekire bari bamaze mu butayu ndetse n’ibyo bari barabuneyemo.
Hari amasomo nigiye muri iki cyanditswe:
1) Urugamba rukomeye rwa none rujya runeshwa no kwibuka imirimo ikomeye Imana yadukoreye mu gihe cyashyize. Dawidi yahangaye na Goliathi ahereye ku kwibuka intambara zinyuranye Imana yari yaramushoboje gutsinda! Hano yabibutsaga Imana yo mu butayu!
2) Iyo Imana ikunyujije mu butayu, iba izi ko hari icyo uhigira kd ihaguhera ibyo ukeneye (iby’ingenzi).
3) Ubutayu burimo Imana bwuzuyemo ibyiza by’uburyo bwose. Aha natunguwe no gusoma urutonde rw’ibiryo Imana yahereye Abisiraheli mu butayu. Birimo umwero w’imbuto, ubuki, amavuta ya elayo, amata y’inka, fromage, inyama z’uburyo bwinshi, imitobe, etc. Ibi Byanyibukije indirimbo ivuga ngo "Mu kuboko kwayo hari ibinezeza byinshi,..." cg indi ivuga ngo "Amfitiye byose mu kiganza cyiwe...: Ese urabyibuka ko ibyo ukennye Uwiteka abifite? Hasigaye gusa igihe...
4) Umwero n’umukamo ntabwo biba ahantu, ahubwo biba mu gihe no ku muntu. Iyo Imana yategetse umugisha kuza ku muntu ntibibuzwa n’aho umuntu ari. Abakeka ko gukira kwabo biterwa naho bari baribeshya! Imana yabishatse ntaho itabikorera. Niyo inagena n’igihe bikorwamo. Ntawatuma ukirenza Imana yakigennye! Kandi ntawagusohoreza isezerano Imana itabirimo!
Wewe wihebye, wewe uri mu bigeragezo none, humura iyakoze bya bindi, iracyakora n’ibindi. Ibyiza biri imbere!
Mugireumunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Korari La Trompette ya ADEPR-Ruvumera iritegura gutaramana na Jehovayire-ULK mu gitaramo yise ‘’Urashoboye Live Concert’’
Korari La Trompette iritegura gushyira hanze Alubumu yayo ya kabiri y’amajwi mu gitaramo izafatanyamo na Korari Jehovayire-ULK.
Korari La Trompette ikorera umurimo w’Imana mu itorero rya ADEPR-Ruvumera muri Paruwasi ya Gahogo ho mu karere ka Muhanga, intara y’Amajyepfo. Iyi Korari ikaba iri mu myiteguro yo gushyira ku mugaragaro Alubumu yayo ya kabiri y’indirimbo z’amajwi yise ‘’ Urashoboye.’’
Iki gitaramo kizaba kuri iki cyumweru tariki 29/11/2015, kikazatangira sa mbiri za mugitondo, ariko igikorwa nyirizina cyo kumurika iyi Alubumu kikazaba nyuma ya sa sita, kikabera ku kicaro cy’umudugudu wa Ruvumera aho iyi Korari isanzwe ikorera umurimo w’Imana.
Umutoza wa Korari La Trompette NIYOMUGABO Jean de Dieu kandi mu kurushaho kubakumbuza kuzajya kwifatanya nayo ntiyazuyaje kuvuga umwe mu myihariko iyi korari ifite w’ubutumwa bw’indirimbo zayo, ushobora kuba unatuma indirimbo zayo zikundwa n’abantu b’ingeri zitandukanye. Ati ‘’Umwihariko w’iyi korari ni uko mu ndirimbo zacu nyinshi usangamo ubutumwa bukangurira abakristo guhora bari maso ndetse banyotewe niby’agakiza no guhindurira benshi kuri Yesu.’’
Korari La Trompette
Korari La Trompette yatangiye umurimo w’Imana mu mwaka w’2003, itangira ari Korari y’abanyeshuri biga mu mashuri yisumbuye bakora mu biruhuko, ariko ubu ikaba yaragiye yaguka kuburyo ubu igizwe n’abaririmbyi bagera kuri 67. Kugeza ubu ubu irimo ingeri zose yaba abiga mu mashuri yisumbuye ndetse na za kaminuza. Ifite Alubumu imwe y’amajwi n’amashusho yitwa ’’Ntutinye’’, ikaba yarahawe izina ku mugaragaro tariki 23/10/2013.


text:
Abaturage batuye akarere ka Muhanga, mu Ntara y’Amajyepfo, baribaza koko niba ku wa gatandatu tariki ya 30 Nzeri 2006, hazaba igikorwa cyo kubatemera insina mu muganda rusange, mu rwego rwo kurushaho kugira umujyi wabo mwiza.
Ijwi ry’Amerika ryanyarukiye mu karere ka Muhanga kureba uko ibintu bimeze. Abaturage, barimo uwitwa Mukeshimana, badutangarije ko bategereje ko icyemezo cyo gutema insina kizashyirwa mu bikorwa mu muganda ngarukakwezi uzaba ku wa gatandatu tariki ya 30 Nzeri 2006. Ati : “Nt kundi twabigira niba koko bazazitema”.
Ikigaragara ni uko abaturage batishimiye na gato icyo cyemezo. Uwitwa Uwitije yatubwiye ko abona nta mbogamizi insina zitera ku isura y’umujyi, ko hari hakwiye uburyo bwo kuwusukura ariko batabangamiye abaturage.
Umuyobozi w’akarere ka Muhanga, Bwana Hategeka Augustin, yadutangarije ko koko igikorwa cyo kuvana insina mu mujyi kizakorwa, hakurikijwe igishushanyo mbonera cy’umujyi wa Muhanga, ariko ko kizakorwa undi munsi atari ku wa gatandatu, tariki ya 30 Nzeri 2006, nk’uko abaturagae babyishyizemo. Ngo kuri iriya tariki ahubwo ngo bazacukura imyobo yo guteramo ibiti.
Twababwira ko insina nizitemwa bizakorwa gusa mu mujyi wa Muhanga, ahandi mu giturage zitazakorwaho.


text:
Inkweto ndende zangiza amafufwa y’ibirenge n’izindi ngingo
Ubushakashyatsi bwerekanye ko abagore n’abakobwa bakunze kwambara inkweto ndende zabangije bikomeye amagufwa agize ikirenge. Byateye amano ya bamwe kwihina nyamara abazambara ntibasobanukirwe n’ikibitera.
Mu kiganiro na IGIHE, bamwe mu bakobwa bo mu Mujyi wa Kigali bavuze ko batari bazi ko kwambara inkweto ndende zikunze kuba ziberamiye hasi (ni ukuvuga ndende inyuma ariko zigenda zimanuka ziba ngufi imbere) bigira ingaruka mbi.
Umutoni Ange yagize ati” Njye ndazikunda kubi, ntacyo (...)
Ubushakashyatsi bwerekanye ko abagore n’abakobwa bakunze kwambara inkweto ndende zabangije bikomeye amagufwa agize ikirenge. Byateye amano ya bamwe kwihina nyamara abazambara ntibasobanukirwe n’ikibitera.
Mu kiganiro na IGIHE, bamwe mu bakobwa bo mu Mujyi wa Kigali bavuze ko batari bazi ko kwambara inkweto ndende zikunze kuba ziberamiye hasi (ni ukuvuga ndende inyuma ariko zigenda zimanuka ziba ngufi imbere) bigira ingaruka mbi.
Umutoni Ange yagize ati” Njye ndazikunda kubi, ntacyo zintwaye, uretse ko iyo zitareshya imbere n’inyuma bibangamira umuntu mu kugenda, ubundi numva banavuga ko zitera imitsi, ariko njye ntacyo zintwara”.
Mutesi Clemantine we yagize ati ”Usibye kumva mu mavi hakuriye, inkweto ndende njye ndazikunda kuko zituma umuntu ahindura ingendo (guhindura demarche) ukahanyurana umucyo”.
Ubushakashatsi bwagaragaje ko amagufwa agize ikirenge hari ayihina bityo ntakore neza uko bikwiye. Si aha kwambara inkweto za taro ndende zangiza umubiri, kuko zibabaza no mu mavi, mu mugongo hose ugasanga habangamiwe bitewe n’ikibazo cyaturutse mu magufwa yo mumano.
Ku rubuga ku murongo wa Facebook Mbarushimana yagize ati ”Niyo mpamvu nsigaye mbona benshi basigaye bafite amano areshya nta rigufi nta rirerire, mwitonde bakobwa, byumwihariko mwe mukiri bato”.
Amakuru dukesha igitabo Santé du pied nimero yacyo ya 11 cyo mu mwaka wa 2009, avuga ko hari ingaruka 5 ziterwa no kwambara inkweto ndende ziri mo guhinamirana kw’amano no gupfa kwa zimwe mu ngingo ziyagize, amano ngo atakaza ubwiza bwayo kandi akagaragaza ububabare.
Iki gitabo kigaragaza ko amano n’agatsinsino bidakora imirimo yabyo uko bisanzwe, bituma imikaya igize umubiri w’umuntu idakora uko bikwiye ikanata umwimerere. Hari kandi iyangirika ry’amagufwa ndetse mu kirenge hagacikamo ibisebe imbere bitera uburyaryate no kwangirika kw’ibice bimwe na bimwe by’umubiri.
Ikibazo cyo kwambara inkweto ndende gitera impanuka zitandukanye. Benshi mubazambara baganiriye na IGIHE barabyemeza.
Umubyeyi Nadine yagize ati ” Twari mu bukwe uwakoraga kumeza y’abageni yambaye inkweto ndende, ariko zaramunyereje yenda kugwa imbere y’abageni ubwo yabasukiraga ibyo kunywa. Ibaze imbere y’imbaga yitabiriye ibyo birori!”.
Si uyu wenyine inkweto ndende zatamaje mu bantu, kuko abenshi hari n’ubwo zibatura hasi batabyiteguye kandi bamenyereye kuzigenderamo.
Munezero yabwiye IGIHE ati ”Usanga hari ubwo bisa nabi abantu bagenda bahenagurika, si byiza gukabya ngo bambare izifite taro ndende”.
Abacuruza izi nkweto benshi ntibazi ingaruka zazo ku buzima, gusa niyo babimenya ntibyakoroha kureka kuzicuruza kuko hanze aha ziharawe n’urubyiruko rwinshi. Mu mujyi wa Kigali no mu yindi mijyi yo mu Rwanda usanga izi nkweto ari zo ziganje ku masoko.
Mu gihe amwe mu mashusho yerekana ububi bw’izi nkweto n’ingaruka zazo ku ngingo z’umubiri zagaragaye ku mbuga za internet zirimo urubuga rwa Facebok, inzu zizicuruza zakajije umurego mu gukwirakwiza amashusho yerekana ubwiza bwazo ku mbuga za internet. Ariko si ko bose babibona kuko usanga batabyumva kimwe.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Bibaho ko umuntu yisanga mu mwanya atatekerezaga, ibibazo mu buzima bikamwirundiraho ndetse nawe agatekereza ko ariryo herezo ry’ubuzima. Iyo umuntu yageze mu bihe nk’ibyo, nibwo atangira kwibaza niba Imana icyimwibuka, akibaza ati” ese umwenda nk’uyu nzawubonera ubwishyu koko? Sinzabona urubyaro rwose, ibyo nari ntegereje byose biri kure ni nk’inzozi zitazigera zisohora.
Ariko se ni gute ibi bishoboka ku mana? Birashoboka ko utabyumva ariko inzira z’Imana zitandukanye cyane n’izabana b’abantu niyo mpamvu ibyo ikora byose kuri twe bihora ari ibitangaza. Ariko hari igihe tuzaba mu mucyo w’isumbabyose iteka ryose kuko nibwo tuzamenya umugambi n’inzira zayo zose.
Igihe rero ukeneye kumenya ibijyanye no gushaka kw’Imana no kwiringira ko Imana iri kumwe nawe niyo waba wumva byakurenze utabasha kwiyumvisha ibihe urimo, hari ibintu bitatu ukwiriye kwirinda kugira ngo udacika intege mu rugendo rw’agakiza.
1. Ntukumve ko byarangiye. Iyo umuntu atewe n’umwuka wo kwiyumvisha koi bye byarangiye, bituma atangira gutonganya Imana muri we ayishinja kuba nyirabayazana w’ibihe unyuramo kuruta kumva ko ishoboye kubikunyuzamo cyangwa kwisuzuma ngo urebe niba atari wowe wikurururiye ibyo bibazo.
2. Ntugacike intege. Iyo ugeze mu bihe bikugoye cyane, wisanga wacitse intege, hariho nabumva bataye ikizere. Rimwe na rimwe hari igihe utekereza ko ibyo urimo ukora bijyanye no gushaka kw’Imana ariko bikarangira ubona byanze, nta kindi gikurikiraho uretse kwibaza niba Imana koko yariri kumwe nawe igihe watekerezaga kubikora. Birumvikana ko bigoye kubyumva ariko ugomba gukomeza kwiringira Imana kuko hari impamvu iba yemeye ko bigenda gutyo, hari ibyiza iba irimo igutegurira, kuko Imigambi yayo ni myiza ku buzima bwawe.
3. Ntukagire ubwoba, witinya. Ese niki gituma umuntu atinya kandi akagira ubwoba mu gushaka kw’Imana? impamvu nta yindi nuko uba watangiye gushidikanya ku rukundo rw’Imana. Bibiliya iravuga iti” Mu rukundo ntiharimo ubwoba, ahubwo urukundo rutunganijwe rwose rumara ubwoba, kuko ubwoba buzana igihano kandi ufite ubwoba ntiyari yashyikira urukundo rutunganijwe rwose.” 1 Yohana 4:18
Akenshi twisanga mu makuba no mu bihe bidutera ubwoba kubera gushidikanya ku rukundo rw’Imana kuko udashobora kuyizera no kuyubaha mu gihe cyose watakaje urukundo rwayo.
Mu gushaka kwayo niho itugaragariza urukundo rwayo. Niyo mpamvu natwe tuba dusabwa guharanira kutava mu rukundo rwayo. Iyo utabashije kumva no kumenya ibyo Imana irigukora, gira kwihangana kuko Imana izi ikiza kigukwiriye. Wowe ushobora kutamenya iherezo ry’ibyawe ariko Imana irabizi neza.
Bishoboka ko inzira y’Imana ishobora kuba arukukunyuza mu bihe bikugoye, mu mibabaro no mu bibazo ariko itagamije kukugirira nabi ahubwo ari ukugira ngo ikugwizirize ubuhamya no gukomera mu buzima bwawe.


text:
Ese koko ni ihurizo kumenya ukijijwe nudakijijwe muri iki gihe?
Niba byaba bifitanye isano n’ibimenyetso by’iminsi y’imperuka ntawabihamya nubwo utapfa kubishidikanyaho, aho kubona imbuto z’Umwuka wera kubitirirwa izina rya Yesu atari benshi. Uko bias kose ubona abakristo barushaho kwiyongera mu mibare, ariko kandi niba ababntu bagwiza ubukristo ntibagwize imbuto, byaba bibabaje.
Hari n’uwo ubwira uti ‘’runaka arakijijwe, ati yewe byihorere kuko muri iki gihe kumenya ukijijwe n’udakijijwe byabaye ihurizo. Icyakora na none bibaye ari uku bimeze byaba biteye isoni ariko umva uko Yesu abivuga mu mirongo ikurikira:
‘’Ibyo nibyo byubahisha Data, ni uko mwera imbuto nyinshi, mukaba abigishwa banjye.’’ Yohana 15:8
‘’Muzabamenyera ku mbuto zabo.’’ Matayo 7:20
‘’Nuko igiti cyiza cyose cyera imbuto nziza, ariko igiti kibi cyera imbuto mbi.‘’ Matayo 7:17
Iyo ugenda hirya no hino ushobora gusanga umuntu akakubwira ati ubu njye narakijijwe, wabana nawe igihe bikakunezeza kuko akwereye imbuto nziza mu buzima mwabanyemo, hari n’undi ushobora kubikubwira ukumva nibyiza ariko mukanya gato yakwereka indi sura ukayoberwa ibibaye.
Mu minsi yanone usanga abakijijwe n’abadakijijwe bakubwira ko kumenya umuntu ukijijwe n’udakijijwe bibabera ihurizo, aho usanga umuntu wakabaye ikitegererezo akora ibihabanye nibyo avuga, wabireba ukumva birakuyobeye ariko hari icyo Bibiliya ibivugaho aho ivuga iti ‘’muzabamenyera ku mbuto zabo.’’
Mbese burya imbuto wera zigaragaza uwo uriwe, ntabwo watera urubuto rw’indimu ngo niruzajya kwera rwere amatunda, ibyo ntabwo bibaho ahubwo indimu ubwayo yera indimu hanyuma n’amatunda akera andi matunda.
Byumvikane ko imbuto wera ari nako uri, iyo umukristo akijijwe by’ukuri kamere ya kera ntabwo iba ikimugenga ahubwo we aba ayigenga, iyi niyo mpamvu, imbuto wera ari ikintu ugomba guhereza agaciro mbese nawe ushobora kumenya niba ukijijwe cyangwa se niba utarakizwa kuko mu bintu bidashobora kukubeshya ni umutima wawe.
Imbuto ni ikintu gikundwa cyane naho umuntu yaba arwaye ate iyo ageze aho ananirwa imbuto aba ageze kure niyo mpamvu rero iyo witanze ukavuga ko ukijijwe bigomba kujyana n’ibimenyetso.
Ni ukuvuga ngo hari benshi baba bagucunga ngo barebe ko bakubonaho za mbuto, iyo rero ntazo babonye ni hahandi wumva umuntu avuze ati “aho gukizwa nka kanaka nabireka”. Bivuze ngo ntacyo uba umurusha nubwo wowe uba witwa ko ukijijwe nyamara sibyo kuko nta mbuto uba ugaragaza.
Biradukwiriye ko niba twemeza ko dukijijwe tugenzura n’imbuto twera mubo tubana ndetse no mubyo dukora kugirango bitazadukururira mu rubanza. Imana idutabare. Amen.


text:
Ndashaka gusa nawe Yesu Mucunguzi !
“Mose amanuka umusozi Sinayi afashe mu maboko ibyo bisate byombi biriho ibihamya, nuko amanutse uwo musozi, ntiyamenya yuko mu maso he harabagiranishijwe n’uwo bavuganye” Kuva 34:29
Hari umuririmbyi waririmbye asenga yinginga Yesu ngo amufashe ase nawe ati : Ndashaka gusa nawe Yesu Mucunguzi, ntawigeze kukumva uvuga urakaye, nyamara sinsa nawe bose barabizi, Mukiza mwiza umfashe nse nawe by’ukuri!! Ati nubwo mbyifuza cyane nyamara siko biri ahubwo mfasha nse nawe by’ukuri.
Undi muririmbyi nawe araririmba ngo nutumbira Yesu uzaba nkawe. Imana ishimwe cyane.
Imana ishimwe cyaneeeee. Gutumbira si ijambo rikunze gukoreshwa cyane, ariko rishatse kuvuga guhanga amaso ku kintu cyangwa ku muntu, gutumbira bitandukanye no kureba bisanzwe kuko gutumbira byo, uba udahumbya kandi bimara umwanya, si igikorwa cy’umunota umwe, kandi akenshi utumbira ikintu ufite impamvu.
Mose we ngo yajyaga agira igihe akazamuka umusozi akajya kubonana n’Imana, nuko ngo iyo yavagayo, kubwo gutindana nayo, kubwo kuyitumbira, ngo yagarukaga mu maso he harabagiranishijwe n’uwo bavuganye!! Imana itugirire neza.
Nkura nasanze mu banyarwanda bavuga ngo uko umugore n’umugabo barushaho kumarana igihe , niko bagenda basa ukazagirango umwe yari musaza wundi!!! Ibaze nawe. Kubwo kubana , kwikubanaho, kumarana umwanya munini ngo abantu bageraho bagasa. Nokuri Yesu niko biri
Twabonye rero ko ibanga ryo gusa na Yesu ari ugutindana nawe mu masengesho, kumuha umwanya, kumwiyegereza kenshi gashoboka. Icyampa ngasa na Yesu kandi ngo iyo musa wowe ushobora kudahita ubyimenyaho ariko abandi barabimenya bikabatera guhinduka. Icyampa nkagira umutima nkuwari muri Kristo Yesu, icyampa ngaca bugufi nkawe, icyampa nkagira imbabazi nk’ize, icyampa nkagira urukundo nk’urwe, ngo ntawigeze kumwumva avuga arakaye. Umuririmbyi ati nyamara sinsa nawe ariko Mukiza mwiza umfashe nse nawe by’ukuri.
Ibihe byiza


text:
Muri rusange ababyeyi baba bifuriza abana babo gukura neza,kugubwa neza,gukomera,kuzavamo abantu b’ejo hazaza bafite agaciro.
Ibi rero bituma ababyeyi biga uko barera abo bibarutse rimwe na rimwe ariko bagakora amakosa atandukanye kandi bazi ko bagize neza:
1.Gukomera amashyi umwana uguye .
Muzabona kenshi umwana uguye abantu bakamukomera amashyi bavuga ngo bravo, uzi ko wari uguye? Siporo! ndetse n’andi magambo atandukanye. Ibi si byiza kuko bituma amarangamutima y’umwana ajijwa. Ubundi umwana uguye,ararira,aba akeneye guhozwa no guhumurizwa. Iyo umubwiye bravo ayoberwa icyo akoze cyiza, siporo na yo aba azi ko atari yo yakoraga, kumubwira ngo wari uguye kandi yaguye ayoberwa guhuza ikibazo agize n’icyo abwiwe.
Bimutera rero kutizera abantu, nawe kandi ntamenya kugira uwo afasha mu buryo bukwiriye kuko aba yaravangiwe na we.
2.kugereranya umwana n’abandi mu buryo bumusubiza hasi.
Akenshi uzumva ababyeyi bagaburira abana bavuga ngo uzi ko uriya agiye kugutanga?, cyangwa se ngo wagiye witonda nkuriya koko, cyangwa ngo wazatsinze mw’ishuri nka kanaka, uziko ari wowe ukora pipi mu gitanda abandi bose babiretse..Ibi byose n’ibindi byinshi twavuga bizamuramo umwana kwanga no guhangana n’abo bamugereranyije na we, kwiyanga, kutigirira icyizere, kwigira ikigenge kuko aba azi ko adashimwa n’ibindi.
Ni byiza gukosora umwana nka we utamugereranyije, ibyiza ushaka kumwigisha ukabimubwira utiriwe umugereranya. Ushobora no kumuganirira ibyo ushaka ko akora we akabyitoreramo utiriwe umushyira mu nsi y’abandi. Cyangwa se ukaza kumubwira mu buryo bwiza ibyo washimye ku bandi muri mwenyine, ukiga kumugirira ibanga aho kumumwaza.
3.Guhangana n’umwana kubera akantu akubwiye udakunze.
Abana ntibazi guhishahisha no kuba inryarya ashobora kukubwira ati “uri mubi wowe ndakwanga” ni abantu bake babasha kubyihanganira,n’ababyeyi b’umwana ubwabo birabagora. usanga bamusubiza ngo wowe se uri mwiza?,ukumva umuntu mukuru arabikomeje ahise abwirana umwana umujinya n’ubugome bwinshi. aha ni byiza kwibuka ko umwana ari "free"mu mitekerereze n’imivugire ye.
Ukibuka kandi ko nta bugome abikoranye kandi ko icyo we asobanuye mu byo aba avuze bitandukanye n’ibyo wowe wumva. Ugomba kandi kwibuka ko mutangana .Ashobora kukubwira ngo imyenda yawe ni mibi ashaka kuvuga ko wambaye bigufi kandi amenyereye abambaye birebire. Ashobora kukubwira ngo reba ibyo bisatsi byawe kandi imisatsi yawe yayikunze ahubwo ari uko atazi kuvuga imisatsi.
Umuryango:Amakosa atatu akorwa n’ababyeyi bazi ko bakoze neza
Muri rusange ababyeyi baba bifuriza abana babo gukura neza,kugubwa neza,gukomera,kuzavamo abantu b’ejo hazaza bafite agaciro.
Labels: umuryango